On Kixote Mantxako. Bigarren Zatiko 32garren atala\nOn Kixotek ahakar egileari ihardetsi zionaz, eta beste gertaera benazko eta barregarri batzuez.\nZutik, beraz, On Kixote, lurra oinetatik bururaino ikaran zebilkiola, asalduraren asalduraz, mintzo nahasiaz, hitz farfailaz, ihardesteari ekin zitzaion, honela:\nNagoen tokiak, aur-aurrean ditudanok, eta berorrek zin eginiko iharduera edo "estadu" horri beti izan diodan eta diodan begiruneak, nire haserredura zuzen eta bidezkoaren eskuak lotzen dituzte eta geldiarazten; eta bai esan dudan honegatixe bai dakidalako, jakin, orok dakiena legez, togadun guztien iskiluak emakumezkoenak ber-berak direla, mihia alegia, nire honen laguntzaz berorrekin borrokan ihardunen dut, aholku edo onu onak eta ez irain gaiztorik egin behar lukeen berorrekin. Agiraka santuak eta asmo onekoak beste era batera, beste egoera batean egitekoak dira: jendearen aurrean ahakar egin dit, latz eta mutiri egin ere, eta zentzaldi onaren muga guztiak gaindituak izan dira; izan ere, zentzaldi onak oinarri biguna gogorra baino nahiago du, eragingarri izanen bada, eta, bekatua zein den jakiteke ateleka hastea, bekatariari, besterik bage, kokolo edota gezurti esatea ez da zuzen ez egoki. Bestela, esan biezat berorrek: zein ergelkeria ekusi ote du niregan irain eta gaitzesgarri, nire etxera agintzen has dakidan heinekoa, etxearen ardura, eta emaztearen eta nire haurren ardura har dezadantzat, baldin ditudan ala ez ditudan ez badaki? Zer da, ostera, hori, besteen etxera sartzea, zirti-zarta, etxajaunari aginduak emanez, eta inoren lehorpe estuan hazitakoa izanik, inguruko hogei bat legoatik harako mundua inoiz ere ekusi babagekoa, zer da zalduntzari legea ezarri nahi hori, dsakila-hara, eta zaldun ibiltariak epaitu behar hori? Ausaz, munduz mundu horron ibiltean emaiten den aldia gaizki higatua ote, egiteko alperrikakoa ote da, munduagandiko oparirik bilatzeke, bai, ordea, betikotasunaren jarlekura igaiteko bide latzean zehar gizaki on-onek egin ohi duten antzera? Lelotzat har banindezate gapareek, zaldunek, bikainek, eskuzabalek, handiki-etxean jaioek, irain ezin osatuzkoa, bihurrezina gerta lekidake; baina astoziri, ergel edo zorotzat joiten banaute ikasleek, zalduntzaren bidatzetan zehar inoiz ibili ez direnek, axola zipitzik ere ez niri: zalduna naiz, eta zaldun hilko naiz, Goikoak nahi badu. Bada zeinbait handinahikeria harroaren larre zabalean ohi dabilena; bada beste zeinbait leunkeria kaxkar, zurikeria jopuzkoa nahiago duena; batzuk azaluskeria gezurtiaren bidetik doaz, beste batzuk egiazko erlijio edo "uskurtza" banetakoaren atzetik; ni, berriz, nire izarrari jarraikiz, zalduntza ibiltariaren bidexka meharretan barrena noa, nire ondansunaren kalterako baina ez ohorearen aurkako ihardueraz. Neronek okerrak zuzendu izan ditut, bidebagekeriak arteztu izan ditut, lotsagekeriak zehatu eta zigortu, erraldoiak menpean hartu izan ditut, mamutzarrak aurretik eraman; maitezko mina hartutakoa naiz, zaldun ibiltariei, nahi eta nahi ez, gertatu behar zaiena legez; eta maiteminduna bai, ez, ordea, grina gaiztozkoa, platonikoa baizik, onginahi hutsezkoa eta neure buruaren jabe beti. Nire asmoak xede garbietara zuzenduak ditut beti ere, hots, denei ongi egite aldera, inori ere gazkirik ez egitera: hauxe honelaxe bururatu eta egin, honelaxe diharduenak lelo edo ergeltzat hartua izaitea irabazten badu, esan dezatela beroriek, duke jaun-andere bikainok\nEderki hola, alajainkoa! – esan zuen Santxok – Ez dezala berorrek haboro esan, ene jaun nagusi, bere alde; ez da zertan gehiago, ez pentsatu, ez horretan iraun. Areago, hemengo jaun honek ukatu du, ukatu, munduan nehoiz zaldun ibiltaririk izan dena ez orai dena ere, beraz, asko al da erran duen guziaz deusik ez badaki?\nBeharbada – elizgizonak berriz ere – zu, anaia, harako Santxo Pantza urlia hura ote zara, bere nagusiak uharte bat emango diolako agintza egin diona?\nHorixe, bai, nerau – Santxok erantzun – ; bertze nork edo nork bezain irabazia dudana; ni horietarikoa naiz, hots "adiskide eta diru dadukanaren bihotza ez da alkatearen lotsa" erraiten dutenetarikoa, eta badakit "berro handian txori anitz" egoiten dela; eta "nor bada nire laguna eginen nau zalduna" uste dut nik, eta jakina da "zuhaitz onak itzal ona" duela, eta, bertzalde, "gaiztoak on jaunaren gerizan". Ni nagusi onari atxeki natzaio, bai, aspaldi handian haren atzetik nabil, gibel-gibelean, eta haren antzekoa izanen naiz, Jainkoa lagun, eta bizi bedi bera eta bizi nadin ni: berak agintzeko "inperioak" ukanen ditu, noski, eta nik neure uhartea jaurteko.\nEz, Santxo adiskide – esan zuen orduan dukeak – ; nik, On Kixote jaunaren izenean, ezertarakoeza dudan, eta ez ttikia baina, bateko jaurlarigoa agintzen dizut.\nJar hadi belauniko, Santxo – On Kixotek agindu – eta mun egiok oinetan bere bikaintasunari, egin dian opari handiagatik.\nHala egin zuen, egin, Santxok; elizgizonak ikusi eta zutitu zen mahai ondotik muzinka, itsusiak eginez, esateaz batera:\nDudan elizjantzi honengatik, nago, berori, bere goientza, bekatari hauek bezain ergel dagoela. Horiek bai zoroak horiek, eta zoro ez baina zuhurrak direnek horien zoroak "kanonizatzen"! Gera bedi, berori, bere goientza, horiekin, eta etxeon dagozen bitartean ni neure etxen egonen naiz, ahakarrik ez dut egin nahi eta, egiteko gogoarekin banago ere, ezin baitut zentzatu zentzurik ez duena.\nEta besterik esateke, ez gehiagorik janda, alde egin zuen, dukeak egin zizkion otoi eta arren guztiak alperrikoak izan zirelarik; egia esateko, dukeak, baina, ez zion askorik esan, haren haserredurak eragin zion barreak eragotzita. Barre egiten amaiturik honela mintzatu zitzaion On Kixoteri:\nBerorrek, Lehoien Zaldun jaunak, ongi baino hobeki erantzun dio, eta, beraz, irainaren antza baina inola ere iraina ez den honetaz ez du zer mendekatu; berorrek ongi dakien eran, ez emakumezkoek irainik ez elizgizonek ere egiten ez baitute.\nHorrela da – gehitu zuen On Kixotek – eta, horixe, iraindua izan ez denak ezin irain dezake inor. Emakumezkoek, umeek eta elizgizonek beren burua zaindu ezin dutenez, minduak izan arren, ezin laidoztatuak dira. Izan ere, laido eta irain ez dira bat, berorrek, bere bikaintasunak, ongi dakien bezala: bata, egin ahal duenak egiten du eta gogor egiten du; iraina, berriz, edonondik etor liteke, laidoztatu bagerik. Esate baterako: haina bat kalean ardura bage dago; hamar lagun datoz iskiluak eskuetan eta makilka erasotzen diote; hartzen du bere ezpata eta behar duena dagi; erasotzaileak asko eta egin gogo duena galarazten diote, apendu edo aihertu gogo alegia; hau, horretaz, iraindua izan da baina ez laidoztatua. Beste adibide batez berretsiko dut: haina bizkarrez dago, beste haina batek heldu eta jo du, eta jo ondorean ihes dagi, eta aurrena atzetik darraio baina ez du atzemaiten; joa izan dena iraindua izan da, ez zuen, alabaina, laidorik jaso, laidoa izaiteko gogor egindakoa behar du eta. Jotzaileak, ebaska egin zuen bezala ezpataz egin balu eta jotakoan bertan geldi geratu balitz, etsaiari begira, jotakoa iraindua eta laidoztatua izanen zatekeen: ustebagean jorik irain, jo ostean inora ihes ez eta aurka gogor eginik laido. Honela, beraz, axut-borroka madarikatuaren legeak direla eta, niri irain egin didate baina ez didate laidorik egin; zeren, umeek ez baitute sentitzen, ez emakumezkoek ere, eta ezin ihesari eman, eta ez dute zertan itxadon, eta era bereon elizgizonek edo uskurtzara emandakoek, izan ere, hiru giza-maila hauetako jendeak ez du iskilurik ez zaintzeko ez erasotzeko; berez beren burua zaindu beharra badute ere, jagon beharra badute ere, ezin dute inor mindu edo gaitzarazi. Eta, arestian, iraindua izan naizela esan dudan arren, orain ezetz diot, inola ere ez nagoela, laidorik jaso ez duenak laidorik egin ezin dezake eta; honegatik, gizon on horrek esan didanagatik ez dut minik hartu, ezin dut hartu; pitin baten itxadon behar zuela uste dut, ordea, oker dagoela irakatsi ahal diezaiodan, oker, munduan inoiz zaldun ibiltaririk ez egon denik ez dagoenik adiarazi duen horretan guztiz oker; hau Amadisek edo bere etorkiko hainbatetako batek entzun balio, ez zuen onik izanen, nik uste.\nHorixe nik ere uste – esan zuen Santxok – : aiztokada bat emanen zioten, goiti-beheti, eta mingrana balitz bezala, edo meloi lirina bezala "irekiko" zuten, pitzatuko eta arrailduko. Ederrak haiek halako gili-gilien jasaiteko! Ziur nago ziur Montalbango Erreinaldok halako eleak entzun balitu, ahoa hertsiko ziola, nola hertsi eta hiruzpalau urtean ele gehiagorik ezin egiteko eran. Haiekin buru egin eta haien eskuetatik nola ihes egin asmatzen nahiko lan!\nBarrez ito behar zuen dukemeak Santxoren esanok entzunda, morroea nagusia bera baino zoroago eta barregarriago iruditzen zitzaion, eta garai haretan eritzi honetakoak asko izan ziren. Azkenean, On Kixote baretu zen, emetu zen, eta bazkaria amaitu zuen, eta mahaia jasotakoan, lau andereño agertu zen, batak zilarrezko azpil bat zekarren, beste batak esku-uhontzi bat zilarrezkoa ere bai, besteak esku-zapi bi lepoan, zuri-zuri eder-ederrak zapiak; eta laugarrenak, uko edo ia ukondoraino besoak agerian, bere esku zurietan (zuri-zuriak baitziren, noski) xaboibil napolitar bat zekarren. Heldu zen, bada, azpilduna eta, txairoki, jas ugari eta kezka urri,. On Kixoteri kokosperatu zion; ez zuen honek hitzik egin, harritua noski, halako "sinua" lurralde haretako ekanduren bat ote zen bururatu zitzaion, eskuen ordez kokots-aldea garbitzeko ekandua alegia; aurreratu zuen, bada, ahal adina bere kokotsa, eta laster baten, iradu antzean, uhontzitik ura erion eta andereñoak xaboibilez bizarrari eskuz eragin eta eragin zion; han hasi zitzaion xaboi aparra, elurra bezain zuria, kokots-aldean ez ezik aurpegi guztian ere zabaltzen, baita begietan ere, ezinbestean itxi behar izaiteraino. Duke jaun-andereak, honen guzti honen berririk ez, ezohiko ikuzketa hau nola bukatuko ote zen begira-begira zegozen. Andereño bizarginak, arrabeteko aparra aterarazi zionean, ura ahitu zitzaiola itxurak eginez, uhontzidunari urketa joaiteko agindu zion; On Kixote jauna zain egonen zela eta. Hala egin zuen, eta halaxe geratu On Kixote, inork asma lezakeen irudirik harrigarri eta itxurarik barregarrienean.\nHango guztiak, eta asko ziren, berari begira zegozkion, eta lepoa kana-erdi bat bai luxe, beltxaran xamarra zenez, begi itxiak eta bizarra xaboi-aparrez betea zegoenez, harritzekoa da nola eutsi ahal izan zioten barreari. Irri-eragingarriko neskatoak begiak apal, beherantz, beren nagusiengana jasotzeko gemenik ez zirela; nagusiok hantxe, haserrea eta barregura batera gorputzean pol-pol, zer egin ez zekitela: anderexka haien "bekokia" zehatu, lotsa guttia zigortu ala saritu, halako era haretantxe, On Kixote halaxe, ikusiaz hartzen ari ziren pozagatik saritu. Itzuli zen, harzara, murkoa bete ur, uhontzidun andereñoa, eta On Kixoteren ikuzketa bukatu zuten; zapia zekarrenak, astiro, guzti-guztia lehortu zion, eta laurek batera, begirune handiz, adei-adeitsu, ttik eta agur, agur eta ttik eginka, alde egitera egin zuten; baina, dukeak, On Kixotek isekaz deusik igarri ez zezan, uhontzidunari dei egin zion eta esan:\nZatoz eta ikuzi nagizu ni ere; eta kontuz, gero, urik bage geratu!\nNeskatxa, ernea eta bizkorra, berarenganatu, On Kixoteri bezala azpìla azpian ipini zion, eta arin-arin, xaboiztatu, ikuzi eta lehortu ondorean, garbi-garbi eta txukun-txukun utzita, lehengoen antzerako agur-makur egokiak eginaz, alde egin zuen. Geroago jakin zenez, dukeak zin egin omen zion bere buruari, ezen, baldin bera ere On Kixote bezala ikuzi ezean haien lotsa-ezkeria zigorkatuko zuela; alabaina, hala xaboituaz, lehengo irri bihurria zuhurkiro garbitu zuten.\nSantxo adi-adi zegoen, ikuzpen guztiari soz, eta honela zioen, bere golkorako:\nJainkoa lagun! Zaldunei bezala ezkutariei ere kokots-aldea ikuzteko ohikunderik ez ote da bada lurralde honetan? Garbialdi bat behar ere badut, alajainkoa eta ala ene arima; eta bizarra labanaz egingo balidate askoz hobe!.\nZer diozu, Santxo, bakarrizketan? – itaundu zion duke andereak.\nZera, andere, nik beti zera entzun ukan dudala, bertze printzeen jauretxeetan, mahaiak jasotakoan, eskuetarako ura eman ohi dutela, ez baina bizarrerako eherik edo xaboirik emaiten dutenik; on dela, honetaz, diot, anitz ikusteko anitz bizi izaitea; dena den, anitz bizi duenak anitz "sofritzen" duela erran ohi ere da, luzaz bizi denak neke asko alegia; baina, nekea baino atsegina gehiago horrelako ikuztaldi baten hartzea.\nEz izan atsebage, Santxo lagun – esan zion dukemeak – zu garbitzeko, ikuzi bat emaiteko eta, behar izaitekotan, lixibontzi batean sartzeko ere, aginduko baitiet neronek nire neskameei.\nOraingoz, behintzat – Santxok berriro – kokots-bizarrak eginaz nahikoa dut; gerora, Jainkoak badaki zer eta nola izanen den.\nAdizu, mahaizain – agindu zion andereak – hona hemen Santxoren eskaria; egiozu nahi duena, hitzez hitz.\nMahaizainak' Santxo jauna denetan nahi bezala "zerbitzatua" izanen zela erantzun zuen, eta bazkaltzera joan zen, berekin Santxo zeroala, mahaian dukeak On Kixoterekin geratu zireino, halako eta holako zer batzuez hizketan, denak, baina, zalduntza ibiltariari zein iskiluei buruzkoak.\nDuke andereak otoi egin zion On Kixoteri, oroimen ona zuela eta, Tobosoko Dultzinea anderearen hazpegiak, aurpegiera eta edertasuna zehaztatzeko, hitzerakus ziezazkion, izan ere, hain ospe handikoa izanik, hain ahotik ahora zebilen ederra zenez gero, lurbira guztiko ederrena izan behar zuen, eta are Mantxa osokoa ere, bai ederrena bera. Hasperen egin zuen On Kixotek, duke andereak agindutakoa entzunik, eta esan zuen:\nNire bihotza atera ahal banu eta berorren handitasunaren begien aurrean ipini ahal banu, hementxe, mahai honetan txalin batean, nire mingainari lana kenduko nioke, ia-ia bururatu ezin dena esan dezan, berorren bikaintasunak horretan osotoro irudikatua ekus dezan; baina, zertarako hasiko naiz ni orain Dultzinea berdingearen ederra marraz marra, zehatz-mehatz, azaltzen, hitzez erakusten, ni baino gizon duinago batzuei dagokien egiteko dina izanik, eginbehar honetan Parrasio, Timantes edota Apeles-en "pintzelak" edo ixatxak ibili beharrean, edo Lisiporen burila, batzuk pintatzeko bestea irarteko, ohol, hatxurdin edo brontzeetan;nahiz Zizeroren nahiz Demostenesen eledertia behar denean hura goraipatzeko?\nZer edo nor ote Demostenes hori, On Kixote jaun – dukemeak galdetu – nire bizialdi osoan ez dut holakorik entzun eta?\n"Elederti demostenesiarra" – erantzun zion On Kixotek – Demostenesen eleder-jarioa esatea bezala da, Zizerorenaz, berriz, zizerotiarra esaten da, munduan izan diren eletaririk onenak izan baitira, biak ala biak, hiztunik ederrenak, eleongile gozatsuenak.\nHorrela da – esan zuen duke jaunak – galdera horretan erdi galduta ibili zara. Dena dela, atsegin handia eginen liguke On Kixote jaunak hura pintatuko baligu, zirri eta borro balitz ere, arramazkada edo zirrimarra batzuez balitz ere, halako moldez ezen emakumerik ederrenak haren bekaitz izan daitezen.\nHorrelaxe eginen nuke, bai, horixe baietz – On Kixotek berriz ere – baldin duela guti gertatu zitzaion zoritxarrak gogoa oraintxe kendu ez balit; honen zioz negar egiteko nago haren irudia azaltzeko baino areago; jakin bezate berorien handitasunek lehengo egun batean eskuetan mun egiterakoan, eta bide batez haren bedeinkazioa, baimena eta onespena hartzerakoan, oraingo hirugarren irtenaldi honetarakoxe hain zuzen ere, nik bilatzen nuenaz beste bat idoro nuela: sorgineztatua aurkitu nuen, printzesa dena nekazari zarpail bilakatua, ederra itsusi eta ezain bihurtua, aingeruttoa izaitetik Txerren izaitera aldarazia, usain oneko zena kirastundua, eleder hutsa orain zantarra, lehen otzana orain ipurnauskari, argitik ilunera bezalakotua aurkitu nuen aurkitu, Dultzinea Tobosoko, azkenik, Sayagoko baserritar antzaldaturik.\nJainkoarren! – ozenki mintzatuz erauntsi zion orduan duke jaunak – Nork egin ote dio munduari horrenbesteko kalte? Nork edeki dio alaitzen zuen ederra, pozten zuen txairoa, ospe emaiten zion izaera garbia?\nNork? – On Kixote atzera – Nor nire atzetik, darraizkidalarik, ibili ohi zaizkidan hainbat sorgintzaile gaiztoetako baten bat ez bada? Enda madarikatua hori, munduan sortua, ongileen egitandiak ilunperatu eta suntsiarazteko sortua; gaizkileen egite txarrei argi egin eta gorarazteko sortua. Sorgintzaleak jarraiki izan zaizkit, sorgintzaileak darraizkit eta sorgintzaileak jarraikiko zaizkit, noraino eta ni nerau eta nire zaldun-ekintza gorak ahanzturaren leze sakonean lurperatzeraino, eta min egiten didatela ekusten dutenean min egiten didate, minberenik nagoen lekuan, haretan ere; kendu, zaldun ibiltariren bati bere anderea kendu, kendu ere, begiratzeko begiak, argitzeko eguzkia, bizitzeko elikagaia kentzea da. Askotan esan izan dut eta orain berean esan esanen dut: andererik bageko zaldun ibiltaria zuhaitza ostorik bage bezalakoa da, oinarririk bageko eraikina da, itzal bat soinik ez duena.\nAsko da horrenbestez – duke andereak berriro – ez dago gehiago esan beharrik; hori horrela eta guztiz ere, orain dela guttidanik hona munduz mundu dabilen On Kixoteren kondaira argitaratu berriari sinetsi behar badiogu, jende guztiaren txaloak jasotzen beti ere, haren haritik, oker ez banoa, berorrek Dultzinea anderea inoiz ikusi ez duela ondoretu behar da, eta horrelako anderaurena ludi honetakoa ez dela, ametsezkoa baizik, berorrek gogoan sorrarazia, berorrek ernearazi eta erditua alegia; eta berorrek nahi bezalako dohain zein bikaintasun guztiez iruditua dela uste izan behar da.\nHorretaz den bezainbatean asko dago esankizun – ihardetsi zion On Kixotek – Jaungoikoak daki Dultzinea den ala ez den lurbiran, ala ametsezkoa den ala ametsezkoa ez den; hauek ez dira, bada, alderik alde zehazkiro aztertu eta jakin beharrekoak. Nik ez nuen ernearazi nire anderea, ez erditu ere berataz, behar den bezalako anderetzat ekus eta hartzen dudalako, lurbira osoan ospe ona bereganatzeko dohain guztiekikoa hain zuzen, hots: nota bageko eder, harrokeriarik ezeko harro, maitasun garbiko, adeitsu bezain eskerrontsu, ondo hazitakoa bezala on, eta, azkenik, bere etorkitik goititua, zeren, edertasuna goiko maila horietan jaioa denarengan are ederragoa baita, askoz ederragoa, beheko jende xume nahiz ederra denarengan baino.\nHori da – dukeak harzara – ; baina On Kixote jaunak esateko baimena eman behar dit, bere egitandien kondairan irakurritakoak iradoki didana esan dezadan alegia, eta hauxe da: demagun Toboson Dultzinea badela, izan, edo Tobosotik lekora, eta berorrek iruditzen digun bezain ederra edo ederragoa dela; honelarik ere, haren etorkiaren goitasunaz den bezainbatean ez dago Oriana edo Alastrajarea edo Madasima edo beste hauen antzeko batzuen mailan, ez hurrik eman ere, berorrek ezagun dituen kondairetan sarri bai sarri agertu izaiten baitira.\nHorri zera esan diezaioket – ihardetsiz On Kixote mintzo – , Dultzinea bere egiteen alaba dela, eta dohainek odola ondu, hobetu egiten dutela, eta lagun xumea dohaintsua delarik are hobetsiago behar dela goitar dohaingea baino; Dultzineak, bestalde, erregina izaitera, buruntza eta erret-makila eta guzti, eraman lezakeen armarri-zerrenda bat badu; emakume eder eta dohaintsu baten merezimendua' alatz edo mirari handiagoak egitera zabaltzen da, eta, benetan hala ez bada ere, itxuraz bederen, ixenduz bezala zorionbide handiagoak ditu bere baitan.\nBerorrek, On Kixote jaun, dioena – andereak hitza harturik – guztiz egokiro esana dela diot nik, makila eskuan harturik dabilela da esaera; nik, ekiz, sinetsi eginen dut eta sinetsarazi eginen diet, bai, nire etxeko guztiei, duke nire jaunari ere bai, hala behar izaitekotan, Toboson Dultzinea badela, gaur den egunean bizi dela, eta ederra dela, eta handikigoan jaioa dela, On Kixote jauna den bezalako zaldunen bat mirabe izaitea ondo irabazitakoa dela; gehiago goratu ezin dut, ez jakin ere. Alabaina, aiko-maiko nago, Santxo Pantzarenganako halako ez dakit zer bat, aihertto bat edo dut: kondairak dioenez, Santxo Pantza delako horrek Dultzinea urlia anderea nonbait aurkitu omen zuen, berorrek gutun batekin bidali zionean, zaku bat gari iraizten edo kurubilatzen edo haizatzen ari zela, eta zahi-garia zela gainera; honexen haritik, beraz, haren etorkia goikoa zenentz zalantza sortzen zait, hona ni aiko-maiko.\nEne andere, berorren handitasunak ba al daki niri gertatu guztiak edo gehienak zaldun ibiltariei ohiz gertatzen zaizkien moldeetatik atekoak izan ohi direla, dela asturuak duen sumagaitzeko nahiak bideraturik, dela sorgintzaile bekaiztiren baten gaiztakeriak haretaraturik; eta jakina denez zaldun ibiltari eta ospetsu guztiek edo gehienek zer bat badute: batak sorgineztatua ez izaiteko dohaina, besteak haragi zulaezineko delarik zauritua ez izaitearena du, Errolan izen handiduna esate baterako, Frantziako Hamabi Pareetako bat, ezin zaurituzkoa zela esaten baita, ezkerreko oin-azpian izan ezik, eta hau ez edozein iskiluz jostorratz lodi baten ziaz baino; honelatan bada, Bernardo del Karpiok Orreagan hil zuenean, burdinaz ezin zuela ekusita, besartean hartu eta lurrari kendu zion, jaso zuen eta irato zuen, Herkulesek Anteon-i eragin zion heriotzaz oroituki, Lurraren semea zela zioen erraldoi izugarri hura bera. Honetatik ondorioztatu nahi dut, agian, nik ere halako dohainen bat edo al dudala, ez zauriezintasuna, zeren askotan nire haragiak xamurrak direla, bigunak direla, ez zulatzeko gaitzak direla "eskarmentuak" erakusten baitit; sorgineztatua ez izaitearen dohainduna ere ez naiz, zeren neure burua kaiola baten barruan ekusi baitut, eta sorginkeriaren baten indarra zela bide izan ez balitz mundu guztia ez zatekeen nahikoa izanen ni indarrez barrura sar eta ixteko; askatu nintzen, hala ere, hangotik eta besterik gertatuko ez zaidala uste izan nahi dut. Honegatik, beraz, sorgintzaileek nire neurekin trikimaina gaiztoez ezin burutuz, aspertu egiten zaizkit, mendeku hartzen didate, norengan eta nik maiteen dudanarengan, eta bizia edeki nahi didate Dultzinea gaizki hartuz, anu eraginez, ni beronengatik bizi bainaiz; honela, bada, nik uste, nire ezkutariak gutuna eraman zionean, nire mezua esan nahi dut, baserritar edo nekazari bihurtu zioten, eta gari haizatzen ziharduen nekazari hain zuzen, benetan lan txatxarra; baina lehenago esana dut eta gero ere esanen dut harako gari hura gari ez zela, ez zahi-gari, bitxi-ale ekialdetarrak baizik; egia hau egiazkoa dela erakustearren, berorien handitasunei hau esan nahi diet: aspaldi ez dela Tobosorean nentorrela, ezin ekusi izan nituen Dultzinearen jauregiak, eta beste egun batean, Santxo nire ezkutariak haren benetako irudian, lurbira osoko ederrena bera, ekusi ahal izan zuen bitartean niri lugin zantar, itsusi eta ezaina iruditu zitzaidan, eta munduko zuhurra zena ez zitzaidan batere hitz egokitsu agertu. Ni ez nago, beraz, sorgineztatua, ezin egon naiteke, ondo esan dudana legez, huraxe dut, berriz, sorgindutakoa, iraindua eta aldatua, nahasitakoa eta goi-beheratua, harexen baitan nire etsaiak niri aspertu izan zaizkit, apendu, edo mendeku hartu didate, eta harexengatik beragatik ni betiereko negar malkoekin bizi izanen naiz, berriz ere beraren izaera aratz, xahu, lehengoan ekusi arte. Hau guzti hau esan badut esan dut Santxok esan zuena inork haintzat har ez dezan, Dultzinea bahetzen edo haizatzen ari zelakoa, haretan ere, niri irudiz aldatu bazidaten ez da harritzekoa hari ere aldaraztea. Dultzinea handikia da eta sehaska onean jaioa, Tobosoko gapareen etorkietakoa, antzinadanikoak, ugariak eta onak direnak, eta berari esker bere herria mendez mende aipatua izanen da, ospetsua izanen da, Elenari esker Troia den bezala, edota Espainia Cavari esker, ospe eta aipu hobeduna izanen da. Bestalde, jakin bezate berorien jaun-anderetasunek Santxo Pantza inoiz zaldun ibiltariren batek mirabe izan duen ezkutaririk irri-eragingarriena dela, usu inozokeria hain zorrotz-zuhurrak dituenez, inozo ala zuhur den asmatzen atseginetan egoiten gara: gaiztakeria batzuk ditu gaizkin bezala salatzen dutenak, zabarkeria zeinbait leloa delako zantzuak ditu, oro du zalantza eta oro du sinesten, ergelaren ergelez amiltzen hasia dela uste izaiten dudanean bere sotilak ortziraino jasotzen du. Bukatzeko, nik ez nuke beste ezkutari batez ordeztuko, gehigarri hiri bat emanen balidate ere; zalantza dut, ostera, berorren handitasunak egin dion mesedez, horrako jaurlaritza horretara bidaltzea egokia izanen ote den; jaurteko gaitasuna baduela, nolabait, ekusten dut, adimena pitin bat orrraztuz gero edozein jaurlaritza edo "gobernamendutan" ongi egiten jakin lezake, Erregeak bere zergak ezarriz bezala; jakin badakigu, atunez jakin ere, "eskarmentu" askorengatik, jaurlari izaiteko ez dela trebetasun handirik ez hizki askorik behar, ehunka bai baitira hor zehar ozta-ozta irakurten jakin eta arranoen antzera "gobernatzen" dakitenak; asmo ona ukan eta orotan ondo egin nahia, hortxe koxka; zer egin eta nola egin aholkatzen izanen dituzte, bai, aldamenean batzuk baino gehiago, zaldun jaurlari ikasibageek bezala, aholkulariekin batera ebazteko. Ez eskupekorik har ez eskubiderik gal emanen nioke nik aholku, eta erraietan geratu zaizkidan beste zertto batzuk, noizbait irtenen didatenak, esanen nizkioke, Santxoren onerako eta bere jaurgopean egonen den uhartearen onurarako.\nElkarrizketan dukea, dukesa eta On Kixote ari zirela, bat-batean, ahots batzuk entzun zituzten, hitzaro handi bat jauregian, eta ezordu haretan Santxo gelaratu zen, beldurturik, eralgi-mantal bat kokospean adur-zapi antzean jantzita, atzea bete mutikoez, edo, hobeto esatearren, sukaldeko morroe eta beste txikirriteria atzetik zerraiola; ikuztontzi bat ur zekarren bat haien artean, uraren zikinari eta beltzari begiratuz ikuzteko erabilitakoa zela antzeman zitekeen; ontzittoa eskuan eta hari jarraikika, eta kokosperatu nahiaz bereak eta bi egiten saiatzen zen, nola edo hala harek bizarraren azpira sartu eta beste ume-moko batek ikuzi nahi bezala egin eta egin zegien.\nZer dugu hau, anaiak? – galdetu zien duke andereak – Zer dugu hau? Zer egin nahi diozue gizon zintzo horri? Ez al dakizue jaurlari hautetsia dela?\nMorroe bizarginak honela erantzun zion:\nJaun honek ez du nahi garbitua izan, hemen "usadioa" den bezala, eta duke nire jaunak egin duena bezala, eta jaun nagusiak ere egin duena bezala.\nBai, nahi dut – ihardukika Santxok suminez – ; baina dafaila edo lehortzeko zapi garbiagoez, ehe gardenagoaz eta ez hain esku zikinez; ni eta nire nagusiaren artean ez dago hainbeste alderik berari aingeruen uraz egin diezaioten, niri, ordea, tusurien "lixibaz" egin nahi baitidate. Herrialdeetako ohiturak eta printzeen jauregietakoak era berean, nahieza sorrarazten ez duten heinean dira on; baina, hemengo ikuzketa-ohikuntza hau zigorketarien hori baino sordeisago da. Nik bizarra garbia dut, ez dut ikuzi beharrik, eta inork buruko ilerik, bizarreko erran nahi dut, ukitu edo ikuziz gero, behar den bezain apalkiro mintzatuz, honelako ukabilkada bat emanen diodala diot, ezen, ukabil hau paparoan sarturik dzast! utziko baitiot; horrelako ikuzpenak eta sinuak eta xaboi-emaite hori' arrotzei egin ohi zaien bakari ona baino isekak iruditzenago zaizkit, "musika" eta nausa iruditzen zaizkit.\nBarrez lehertzear zegoen, Santxoren sumindura ikusi eta esaerok entzunik, dukemea; On Kixotek, aitzitik, hain zarpail halako lehorzapi nabarrarekin ikustea ez zuen politetsi batere, han sukaldeko otseinez inguratua; gur antzeko bat egin zien, orduan, dukeei, hitz egiteko baimen eske bezala, eta ahots bareaz txirtxileria hari honela mintzatu zitzaion:\nKosk, zaldun jaunok, utz bezate beroriek mutila eta bihoaz etorritako bidetik, edo beste bide batetik, gogoak hala emanez gero; nire ezkutaria beste nor-nahi bezain garbia da eta horrelako ontzittoak harentzat ez dira egokiak. Har bezate haintzat nire aholku hau eta utz, zeren, ez harek ez neronek ez baitakigu isekarik ondo eramaiten.\nAhotik hitza hartu zion Santxok eta hauxe erantsi:\nEz, betoz potolo honen gainean iseka egitera; eraman eginen dut eraman, oraintxe gaua den bezain eskierki! Ekar orrazi bat, edo nahi dutena, orraztu nire bizar hau eta garbitasun hutsa ez den zerttobait ateratuz gero, soil-soil bizkarratu, moztu egin diezadatela\nBarre egiteari uzteke, duke andereak honela esan zuen orduan:\nSantxo Pantza, erran duen guztian eta erranen duen guzian, guztiz zuzen dago: bera garbia da, ez du garbitu beharrik, berak dioena legez, eta gure ohikuntzak poztasunik emaiten ez badio, duela bere arima bere ahurrean; zuek, bestalde, ikuzkuntza-sailburuok, oso zabarkiro, geldo ibili zarete, mutiri edo ozar erran behar nuke; honelakoxe nordin eta honelakoxe bizar izanik, urrezko azpil edo uhontziak eta alemaniar dafailak, ekarri ordez, zurezko ikuztontzi eta konketak ekarri baitituzue, eta xukatzeko esku-zatarrak ekartzea ere!. Gaiztoak zarete, gaizki jaioak, aurki, eta ezin duzue, galutsok, zaldun ibiltarien ezkutariei diezuen aiher gaiztoa erakusteke utzi.\nSinetsi zuten bai "sailburu" txirtxil haiek, bai eta mahaizainak berak ere, haiekin batera etorria, duke anderea benetan ari zela hitz egiten, eta berehala Santxoren paparretik eralgi-mantala erauzi zuten eta denak nahasita, beldurturik abantzu, joan egin ziren, alde egin hura bertan utzita. Huraxe, berriz, bere burua ustez galtzori larri haretarean gaizke ikusi eta berehalakoan, andereagana belauniko jartera joan zen, eta esan:\nJaun handiengandik ongi handiak uste izaitea da; oraintxe berorrek egin didan ongi hau ezin ordaindu izanen dut zeraz baino guttiagoz, hots, zaldun ibiltari izendatua izaiteko nahiaz baino, nire bizialdiko egun guzietan horren andere urenaren mirabe izan nadin. Nekazaria naiz, Santxo Pantza darizt, ezkondurik nago, seme-alabak ditut, ezkutari nabil, hauek guziok honela eta berorren handitasunari "zerbitzu" egin ahal baniezaio, berorrek agindu baino aitzinago nik men egin.\nAdeitsu izaiten adei-legeko ikastetxean ikasitakoa dirudizu, Santxo – erantzun zion dukemeak –;On Kixote jaunaren bularretik hazitakoa dirudizula erran nahi dut, gizalegearen gaina eta bikaina bera, kilimusien lorea, "zeremonien" zuk erraiten duzun bezala. Nolako jaunak halako otsein, bata zalduntza ibiltariaren iparra, bertzea ezkutarien zintasunaren izarra. Jaiki, Santxo adiskide, zut; zure adiguria nik ordainaraziko dut, nola eta duke nire jaunari, ahalik azkarren, agindutako jaurlarigoaren jabe egin zaitzan hitza betearaziz.\nHonetan elkarrizketa amaitu zen, On Kixote biagoa egitera joan zen, eta duke andereak Santxori, logale ez bazen, berarekin arratsaldea emaitera joaiteko galdatu zion, gela hoxkar batean bere neskameekin batera. Udan bospasei oreneko lo-kuluxka egiteko ohitura zuela erantzun zion Santxok haren nahia egitearren egun haretan lorik ez egiteko ahaleginak eginen zituela, eta agindu hari baietz erran eta joanen zela erantsi ere zion. Duke jaunak berriro agindu berriak, On Kixote zaldun ibiltari laso hartua izan zedin, antzinateko zaldunei egin ohi omen zizkieten moldeetatik pittin bat ere atera bagerik.


Kezka | Kultura | GARA Euskal Herriko egunkaria\nBolbora bezala zabaldu da albistea. Rap musikari ezagun batek berriki adierazi du alaba urtero eramaten duela medikuarengana himena txekeatzera, sexu-harremanik izan ez duela ziurtatzeko. Alabari dion maitasun handiaren adierazle moduan aipatu du anekdota; aita on baten legez ez du alabak bere etorkizuna zapuzterik nahi haurdun geratuta. Maitasun keinu bat baino gehiago, ordea, rap musikariak alabaren himenarekiko azaldutako jarrera gizonezkoek emakumeen gorputzen eta zehazki sexualitatearen gainean ezarritako kontrol zorrotzaren adibide garbia dela salatu dute askok.\nParadoxikoa ere bada emakumeak etengabe degradatzen dituen rap komertzialean diharduen norbaitek emakumeekiko etorkizunaren gainean kezka agertzea. Edo agian ez da hain paradoxikoa, azken batean sexismoaren barruan sartzen baita aitek alabekiko agertu behar duten gehiegizko ardura: gizonezkoek zuzenduriko mundu batera egokitu behar dituzte, aurreikuspen jakin batzuk bete ditzaten. Duela gutxi gizonezko ezagun batek kontatzen zidan nola aita-alaben artean azaldu ezina den maitasun bat dagoen, beste familia kideekiko senti daitekeena baino askozaz baliotsuagoa eta indartsuagoa omen den maitasuna. Ezagun berak maiz kritikatzen du alaba (behin baino gehiago esan izan du «oso azkarra ez da») berak nahiko lukeen moduan janzten, hitz egiten edo jokatzen ez duelako. Jakina, berak ez du kritika hitza erabiltzen alabarekiko jarrera azaltzeko orduan, are gutxiago kontrola; “kezka” da berak agertzen duena, aita on baten legez.


kritiken hemeroteka » Igandetako kronikak\n« Dirua eta zaborra | Literaturaz ase »\nIgelak benetan hiltzen dira / Iñaki Irasizabal / Elkar, 2011\nIgandetako kronikak Saioa Ruiz Gonzalez / Argia, 2012-01-08\nKostaldeko herri txiki batean, turismo pilaketez geroztik etorri ohi den udazkeneko lasaitasuna amaitu da Aroa Lopez desagertu denetik. Ikerketa polizialek ezin izan dute kasuaren inguruan azalpen argirik topatu, eta bizirik hala hilik ote dagoen jakin ezinak familia eta herriko biztanleak aztoratu ditu.\nDenak susmagarri bihurtzen dituen ezbehar horren aurrean, herria ohiko bizimodua berreskuratzen saiatuko da. Izan ere, uneoro norbait kolpatua izaten ari den mundu honetan, aurrera egin beharra dago. Besteek jasaten dutenarenganako arduragabekeria izango ote? Edo, agian, “niri ez zait gertatuko” barneratuegi daukagun ustearen eragina? Dena delakoa, eleberri honetako pertsonaiek bazekiten Sarrionandiaren ipuineko igelak benetan hiltzen zirela, baina ez, aldiz, halako pasarte baten biktima bilaka zitezkeenik. Hori dela eta, Iñaki Irasizabalen eleberri berriaren izena, Igelak benetan hiltzen dira.\nIstorioak asmatzeko gaitasunaz gainera, idazleak agerian utzi du beste esparru batzuenganako ezagutza eta interesa baduela. Irasizabalen hitzek, gizarte baten erakusleiho izan daitekeen eleberria idazteko asmoa zuela aditzera ematen dute: “Delituen inguruan ardazten diren istorioak, gure gizartea islatzeko tresna ezin egokiagoa dela uste dut”. Ildo horretatik, eremu soziologikoaren garrantziari eutsiz, eleberri poliziakoen eta beltzen arteko mugak zehaztu ditu liburuan; lehenbizikoaren itxura ematen dion krimen bat abiapuntu hartuta ere, ez da ikerketa polizial baten prozesua kontatzera mugatzen, edonor errudun izan daitekeen testuinguru mesfidati bat aurkeztuz, nobela beltzera gerturatzen duen giza talde bati buruzko eta erreakzio desberdinen inguruko analisia egin nahi izan du; narratzaileak berak dioenez, garai eta leku zehatz batean gertatutakoaren “kronika subjektiboa”.\nArin irakurtzen diren 113 orrialdeetan, pertsonaia ugariren istorio indibidualak ezagutzera ematen dituzten eszena labur txandakatuak topatuko ditugu. Aurrera egin ahala, argitu gabeko gertakari latz baten ondoko zauri irekiak azaleratuz joango dira. Iragan mingarri bat atzean uztea, senide bat galdu duten pertsonaientzat, ez da lan erraza izanen. Erantzunen bila, ingurukoen iragan pribatua nahasteari ekiten diotenean, hastapeneko kasuari beste hainbat ekintza tragiko gaineratuko zaizkio. Horretan datza eleberriaren misterioa. Bestela ere, igande arratsalde batean eta burua gehiegi nekatu gabe irakurtzekoa.


Krisialdiko erosketak • ZUZEU\nKrisialdiko erosketak –\nGizakiak animalia arrazionalak omen gara, baina, zenbaitetan ez hainbeste. Konfinamendua hasi zenetik produktu batzuen salmenta asko igo da eta etxeko ohitura batzuk ere aldatu egin ditugu. Martxo hasieratik ikusi zenez, hainbat produkturen kontsumoa modu nabarmenean aldatu da, batez ere elikagaiak eta garbiketarekin lotutako produktuen salmenta asko igo da. Igoera horiek kasu batzuetan azalpen psikologikoa dute, esaterako, ogia egiten ondo sentitzen gara, guk egin dugu zerbait hazten ikusten dugulako. Ba ote dute azalpenik krisi garaietan egiten ditugun erosketek?\nOkintzarekiko zaletasuna izugarri handitu da konfinamendu garaian eta askotan kosta egiten da zenbait produktu dendatan aurkitzea. (Argazkia: Pexels)\nKonfinamendu garaian askoz elikagai gehiago kontsumitu ditugu etxean eta erosketa horiek fase desberdinak izan dituzte. Konfinamendua hasi baino lehen bunker-erosketak deiturikoak nagusitu ziren, alegia, galkorrak ez diren produktuen erosketa: kontserba-latak, arroza, pasta, esne-hautsa eta antzeko produktuak. Esaterako, esne-hautsaren salmenta %160 igo zen konfinamenduaren hasieran. Hasierako fase arrazional hori pasata, fase irrazionalago bat hasi zen. Garagardoaren salmenta %20 igo zen konfinamendua hasi baino lehen, eta etxean isolatu ostean %80 ingurura igo zen. Oliben eta zorroko pataten salmenta ere ia bikoiztu egin ez eta txokolatea, adibidez, %80 gehiago saldu zen. Hurrengo etapan, produktu kuttunenak gozogintzarekin eta okintzarekin lotutakoak izan dira, bestalde.\nHasieran esan bezala, gizakiak izaki irrazionalak ere bagara eta oso fenomeno berezia gertatu zen konfinamenduaren lehen zatian komuneko paperaren erosketa zentzugabearekin. Oso gai xelebrea da, gainera, komuneko paperarena. Bat batean, komuneko papera inoiz baino beharrezkoagoa bihurtu zen eta bazirudien hori zela gauzarik garrantzitsuena. Sare sozialak hutsik zeuden apalategiez eta komuneko paperez betetako orgez bete ziren. Hori fenomeno berria izan da, nahiz eta ikara uneetan produktu berezi batzuen salmenta asko handitu ohi den. Esaterako, Ameriketako Estatu Batuetako kostan, urakanen garaia iristen denean kakahuete-gurinaren salmenta asko handitzen da. Dirudienez, efektu horrek eta komuneko paperarenak azalpen psikologikoa dauka. Urduri gauden egoeretan zerbait kontrolpean eduki nahi dugu, horrek segurtasuna ematen digulako. Erosketak egitea segurtasun nahi horren adierazlea besterik ez da.\nKasu honetan ez dago oso argi zergatik gertatu den hori justu komuneko paperarekin, baina, baliteke produktuaren bolumen handiarekin lotuta egotea. Dendetako apaletan leku asko betetzen du komuneko paperak eta nahiko deigarria da. Hau da, supermerkatuko apal batean hogei komuneko paper poltsa falta badira, apala ia hutsik dagoela dirudi, baina, hogei lata zainzuri falta badira, ez da hain deigarria. Sare sozialek ere sekulako eragina izan dute efektu horren eragina indartzen.\nSukaldearekin lotutako produktuen kasuan, berriz, irinaren eta legamiaren kontsumoak gora egin du nabarmen. Supermerkatuetan gari-irinaren salmenta eta legamiarena %200 inguru igo da eta zenbaitetan zaila bihurtu da produktu horiek eskuratzea. Antza, postreak, bizkotxoa edo ogia egitea oso gozagarria da guretzat. Sentimendu positiboak ekartzen dizkigu hazten ari den zerbait ikusteak eta, are gehiago, guk geuk eskuz egindako zerbait bada. Familian egin daiteke eta elkartu egiten gaitu. Konfinamendu garaiaren bakardadean, gainera, gozogintzari eta okintzari esker luxu edo kapritxoren bat izatea lortzen da.\nErosketa irrazional horien ondorioz, legamia lortzea zaila bihurtu da eta zenbait lekutan legamia lortzeko beste modu batzuk jarri dituzte idatzita hutsik dauden apaletan. Horren atzean, jakina, kimika dago -biologoen baimenarekin-. Etxean egindako legamia lortzeko nahikoa da 100 mL garagardo, irina eta azukre pixka bat jartzea. Horrela, garagardoan berez dauden legamiak -arruntena Saccharomyces cerevisiae- hazi egiten dira eta hauxe bera erabili daiteke ogia egiteko. Bide batez, beti erabiltzen dira legamia horiek; izan ere, ogia, garagardoa -eta ardoa, bide batez- egiteko legamia bera erabiltzen da. Beno, egia esan hori ez da guztiz egia; izan ere, garagardoa egiteko hainbat legamia mota erabiltzen dira eta, oro har, Ale motako garagardoa da Saccharomyces cerevisiae legamiarekin egiten dena. Ohar garrantzitsu bat, hori bai, ogia egiteko legamiak hazi nahi badira, artisau-motako garagardoa erabili behar da. Merkaturatzen diren beste garagardo gehienak pasteurizatu egiten dira -egonkorragoak izateko- eta hortaz, legamiak hilda daude jada. Etxean legamia egiteko modu gehiago ere badaude, baina, horietan ere kimika eta biologia pixka bat ezagutu behar dugu. Harritzekoa!\nThis is why everyone is hoarding toilet paper, Kiona N. Smith, arstechnica.com, 2020.\nWhat everyone’s getting wrong about the toilet paper shortage, Will Oremus, marker.medium.com, 2020\nKrisialdiko erosketak Krisialdiko erosketak\nJulio Anguita: "Askatasun txikien gizarte eskas hau arriskuan balego, fusila hartuko nuke"


Bi hilabete pasa dira, konpetentzia digitala neurtzeko galdeketa publikatu eta ondorioak jakin araziko nizkizuela idatzi nuenetik. Erantzun kopuruak zaildu egin du emaitza argitara ekartzea. Baina agindua zor, hemen daukazue.\nGalderak honako hauek izan ziren: Orokorrean nola aritzen zara gusturago, naturalean edo tresna elektronikoa erabiliz? Zenbat ordu eskaintzen diozu astean lan digitalari? Zenbat urte daramazu teknika digitalekin? Zenbat hatz erabiltzen dituzu? Gaiari dagokionez, nola ikusten duzu zure burua? Zer egin nahi zenuke gehiago ikasteko? Eta azkena, norberak erantsi edo iradoki nahi zuena. Ikusi nahi duenarentzat, hemen\nGaitasun-digital-taula by arasanse\ngaitasunak, ikt, psikologia\n2 pentsamendu “Gure konpetentzia-digitala”-ri buruz\nmirenjone 2011-04-08 07:48\nNi ere asko poztu naiz horrelako ikerketa serioak egiten direla ikusita eta internauta horien osasun digitala jakitean. Eta prest nago nire ekarpena egiteko, baraz “Konpetentzi Digital Libre batzuen” alde kanpainarik edo egiteko asmoa baduzue, manifestazioren bat esate baterako, abisatu, bale?\narasanse 2011-04-08 10:06\nEz da mobilizazioak egiteko garai onena hau, eten gabe batetik bestera gabiltza eta, baina zerbait antolatuko balitz jakin araziko genizuke, eta behar den bezala zabaldu.


Hemen zaude: Hasiera / Berriak / Nafarroako Eskola Kontseiluaren logo berria aurkeztu da\nUrriaren 13an aurkeztu da Corellako Arte Eskolan Nafarroako Eskola Kontseiluaren logo berria.\nManuel Martín Iglesias Nafarroako Eskola Kontseiluaren buruak Corellako Arte Eskolari proposatu zion ikasleek proiektu bat egitea. Proiektu horren xedea zen Nafarroako Eskola Kontseiluaren logo berria egitea, araudian azaldutako ezaugarriak izan eta kontseiluari etorkizunean eman nahi zaion komunikazio-egitura islatuko zuena.\nNafarroako Eskola Kontseiluak eta Corellako Arte Eskolak lankidetza hitzarmena sinatu zuten 2011ko urriaren 7an. 2020-2021 ikasturtean honetan gauzatu da lankidetza hori:\nIdea aldizkariaren 53. alearen, “Jokabide-laguntza positiboa eta hezkuntza bereziko ikastetxeak” monografiaren eta Nafarroako Eskola Kontseiluaren XXV. jardunaldiaren azalen diseinua, Corellako Arte Eskolako Sara Soriak egina.\nNafarroako hezkuntza sistemari buruzko 2019-2020 ikasturteko txostenaren eta Kontseiluaren 2019-2020 ikasturteko memoriaren azalen diseinua, Lary Zatorrek egina.\nNafarroako hezkuntza sistemari buruzko 2020-2021 ikasturteko txostenaren eta Kontseiluaren 2020-2021 ikasturteko memoriaren azalen diseinua, Emely Martínezek egina.\neta Nafarroako Eskola Kontseiluaren logoa aldatzeko proposamenen diseinua. Osotara, zazpi proposamen egin dira eta haien egileak honako hauek izan dira: Juan Aaldering, Beatriz Adán, María Escudero, Raúl España, Silvia Garrido, Carlos Paz eta Sara Soria.\nEkainaren 4an, ikasleek proposamenak aurkeztu zizkioten Nafarroako Eskola Kontseiluko buruari eta, egun batzuetara (ekainaren 16an) aurkeztu ziren batzorde iraunkorrean. Soria Sararen proiektua hautatu zuen Nafarroako Eskola Kontseiluak 2021eko ekainaren 23an egin zuen osoko bilkuran.


Eginzaleak! 2016: birnahasketa kolektiboko azoka - SPRI\nSPRI / Berrikuntza / Eginzaleak! 2016: birnahasketa kolektiboko azoka\nEginzaleak! 2016: birnahasketa kolektiboko azoka\nEginzaleak! ekitaldiaren 4. edizioa abenduaren 12tik 17ra egingo da.\nTabakalerak Teknologi eta Fabrikazio Hiritarraren Astearen edizio berri bat antolatu du.\nHirikilabs laborategiak sei egunez ostatatuko du Eginzaleak!, teknologia sortzaileen potentziala ezagutarazteko jarduera-egitaraua. Laugarren edizio honetan, jardunaldiak ardatz honen inguruan egituratuko dira: diziplina, teknika, tresna eta ezagutzen arteko birnahasketa, beti ere abiapuntutzat harturik teknologien bidezko jabekuntza hiritarra.\nEginzaleak! egitarauak bere baitan hartzen ditu tailerrak, erakusketak eta proiektu aurkezpenak, publiko guztiengana hurbiltzeko software eta hardware librearen, fabrikazio digitalaren eta diseinuaren mundua. Asmoa da ezagutzera ematea tresna digitalen erabilpen hiritarraren atzean dagoen filosofia, zeinak lotura estua baitu kode irekiarekin, sorkuntza kolektiboarekin eta ezagutza truke horizontalarekin.\nTeknologia eta Fabrikazio Hiritarraren Astearen barnean egingo den jardueretako bat Remix it! tailerra da, non diseinua baliatuko baita ingurunean inpaktua sortzeko tresna kritiko gisa. Sevillako “La Residencia Creación Colectiva” estudioaren laguntzarekin, parte-hartzaileek aukera izango dute metodologia kolaboratiboak ezagutzeko, eta hackeatzeko edo objektuak liberatzeko tresnak erabiltzen ikasteko.\nAbenduaren 13tik (asteartea) 16ra (ostirala), Hirikilabs-ek altzariak diseinatzeko prozesu irekiari buruzko erakusketa bat ostatatuko du. Erakusketa horretan ikusgai egongo dira laborategi hiritarrak altzarien fabrikazio-linearen barruan egin dituen lan eta prozesuak, ziklo berri bat garatu baitu aurten Arquimaña-rekin batera. Tabakalerako Bitartekaritza eremuak ere jorratu du esparru hori, Espacio 06 proiektuaren bidez eta M-Etxea erakundearekin lankidetzan.\nAbenduaren 17an Eginzaleak Azoka egingo da, eta bertan erakutsiko dira hiritarrek, maker-ek eta artisau berriek Hirikilabs laborategian garatutako sorkuntza berriak. Egun horretan bertan familientzako txoko bat ere antolatuko da neska-mutilentzako sormen tailerrekin, non proiektu teknologiko propioak garatu ahal izango baitituzte material eta teknika sinpleetatik abiatuta.


Irekia Eusko Jaurlaritza - Gobierno Vasco :: 500.000 euro animalien ongizatea hobetzeko jarduerak laguntzeko, Eusko Jaurlaritzaren eskutik. (2015-07-14(e)ko Kontseiluan hartutako erabakiaren laburpena)\n500.000 euro animalien ongizatea hobetzeko…\nUztailaren 14an Gobernu Kontseiluak egindako bileran, 2015ean esnetarako behien ustiategietako animalien ongizatea hobetzeko jarduerak diruz laguntzeko deia onartu zuen Eusko Jaurlaritzak. Ekonomiaren Garapen eta Lehiakortasuneko sailburuak emandako Aginduaren bitartez egin da deia, eta Aginduaren arabera 500.000 euro bideratuko dira laguntza horietara.\nHelburua da animalien ongizatea hobetzeko neurriak aplikatzen dituzten esnetarako behien ustiategiei laguntzea, neurri horiek eremu honetan derrigorrezkoak direnak baino baldintza zorrotzagoak eskatzen badituzte.\nEskaerak aurkezteko epea hilabete batekoa izango da, Agindua argitaratzen den unetik hasita. Eusko Jaurlaritzako Nekazaritza eta Abeltzaintzako zuzendariari helaraziko zaizkio, eta Eskualdeko Nekazaritza Bulegoetan aurkeztu ahal izango dira -Ekonomiaren Garapen eta Lehiakortasuneko Saila. Donostia-San Senastian kalea, 1. Vitoria-Gasteiz-, edo, bestela, azaroaren 26ko Herri Administrazioen Araubide Juridikoaren eta Administrazio Prozedura Erkidearen 30/1992 Legeak aurreikusten dituen lekuetako edozeinean. Eskabide orriak Euskaldeko Nekazaritza Bulegoetan zein www.nasdap.ejgv.euskadi.net web orrian dauden eskuragai.\nLaguntzak iragarri dira esnetarako behien ongizatea hobetzeko (Gobernu Bilera 2017-09-26)\nEusko Jaurlaritzak 500.000 euro bideratuko ditu esnetarako behien ongizatea hobetzeko jarduerak sustatzeko (Gobernu Bilera 2016-07-07)\nNekazal lursailen erabilera eta gutxiegi erabiltzen den lursailaren berpiztea arautzen duen dekretua onartu da (2012-10-02(e)ko Kointseiluan hartutako erabakia)


Trastelekuak, babes balioa | Consumer\nTrastelekuak, babes balioa\nTrastelekuak aterpe balioa dira, haiek erosteko ez baita inbertsio handiegirik egin behar, ia ez da finantzaketarik behar eta, alokatzen denean, errentagarritasuna ez da %5etik jaisten.\nBankuek kredituaren txorrota ixteak zailtasun handiagoa sortu du jabetzako etxebizitza batean sartzeko. Hala ere, trasteleku bat erostea aterpea da oraindik inbertitzaile txikiarentzat, ez baitu diru gehiegi erabili behar eta, sarritan, mailegua eskatu gabe ordaintzen da. Era berean, etxebizitzetan leku gutxi dagoenez, ez da oso zaila alokatzea eta, horren ondorioz, hileko errenta txiki bat lortzea, oro har, trastelekuaren kostuaren %5 baino txikiagoa ez dena.\nTrasteleku bat erostea, inbertsio bermatua\nEtxebizitzak gero eta txikiagoak direnez, beharrezkoa da altzari, arropa eta noizbehinka erabiltzen diren tresnak, jostailuak, kirol-materiala edo, are, etxebizitzan sartzen ez diren tresnak gordetzeko gela bat izatea.\nArazo horren aurrean, eraginkorra da trasteleku bat izatea, husteko. Etxean, bulegoan edo establezimendu batean dagoen espazioa maximizatzen laguntzen du, eta irtenbide ezin hobea da objektu pertsonal batzuk alde batera utzi nahi ez dituztenentzat. Gainera, inbertsio bermatua da, aurrezki txiki bat besterik ez baita behar eta, askotan, ez baita finantziaziorik behar.\nNon eta nola erosi trasteleku bat\nNorberaren erabilerarako inbertsioa denean, egokiena etxetik hurbil dagoen trasteleku bat erostea da. Aldiz, alokairuaren errentagarritasuna lortzeko erosi nahi bada, zehatz-mehatz aukeratu behar da non eskuratuko den. Kontuan hartu behar da hiri handietako auzo berrietan, eraiki berri diren eraikinak dituztenetan, etxebizitzek garajeak eta trastelekuak izaten dituztela. Bestalde, hirietako erdigune batzuetan, eraikin zaharretan apartamentuak eta pisu txikiak dituztenetan, espazio faltaren ondorioz, trastelekuen eskaria handitu egiten da, eta, horregatik, prezioak garestiagoak dira, bai erosteko, bai alokatzeko.\nTrasteleku bat erostea inbertsio bermatua da, aurrezki txiki bat besterik ez baita behar eta ia ez baita finantziaziorik behar.\nBiltegirako espazio horiek gero eta gehiago eskatzen direnez, azken urteotan trastelekuak eta altzari-gordelekuak alokatzen dituzten enpresek (bluespace.es, seloguardo.com, tutrastero.com edo cityselfstorage.es) izan duten goraldia azaltzen du. Era berean, Interneteko higiezinen atari gehienek trastelekuei buruzko atal bat sartu dute beren web orrietan.\n2011n, etxebizitzaren prezioa %6,8 jaitsi zen, eta horrek Espainian metro karratuaren batez besteko prezioa 1.701,8 eurotan utzi du. Kopuru hori ez zen ikusten 2005etik, Sustapen Ministerioak argitaratutako datuek berresten dutenez. Hala ere, trastelekuetan inbertitzea etorkizunerako aukera onak dituen negozio-aukera bihurtu da. Inbertsio txiki horiek oso errentagarriak izan daitezke, gutxi ordainduta berehalako errendimendua lor daitekeelako. Alokatu ondoren, errentagarritasuna ez da %5 baino txikiagoa izango, epe ertain edo luzera trastelekuaren balio-handitzea kontuan hartu gabe. Dena den, egokiena da aditu bati aholkuak ematea, inbertsio mota horien alde onak eta txarrak azaltzeko.\nErosketa-eragiketa bat egin aurretik, interesdunak, Jabetza Erregistroaren bidez, egiaztatu behar du trastelekua kargarik gabe dagoela eta ez dagoela etxebizitza bati lotuta, hau da, bereizita egon behar duela inskribatuta. Trastelekuaren gaineko hipoteka bat edukiz gero, kitatze-gastuak saltzailearen kontura izango dira.\nTrasteleku batean inbertitzearen abantailak eta eragozpenak\nTrastelekuek etxebizitzen aldean dituzten abantaila batzuk:\nPrezioak merkeagoak dira.\nFinantziazioa eskuratzea errazagoa da, etxea erosteko behar dena baino diru gutxiago inbertitzen delako.\nTrasteleku bat mantentzearen ondoriozko kostuak eta ustekabeko gastuak txikiagoak dira. Etxebizitza batean itoginak sor daitezke, hodiekin, gasarekin, elektrizitatearekin eta abarrekin arazoak. Trasteleku batean ia ez da horrelako eragozpenik sortzen.\nErrentagarritasunak erakargarriagoak dira.\nAbantaila horiek izan arren, trasteleku bat erosteak zenbait eragozpen ere ekar ditzake:\nZerga Agentziaren arabera, trastelekua etxebizitzarekin batera eskualdatzen ez bada, erosketa BEZaren tasa orokorrarekin zergapetzen da, hau da, %18rekin.\nEz da inbertsio espekulatiboa, denbora gutxian diru asko irabaz dezakeena. Normalean, epe ertain edo luzerako errentagarritasunak eskaintzen dituen inbertsioa da.\nLikidezia txikia du. Hau da, dirua azkar behar bada, “likido” bihurtzeak denbora pixka bat iraun dezake, nahiz eta higiezin bat saltzeko behar dena baino txikiagoa izan.\nGela horien neurriak oso heterogeneoak dira. Hala, 2 m2-tik 200 m2-ra bitarteko trastelekuak daude. Alde horretatik, prezioak ere aldatu egiten dira azaleraren eta kokatzen diren herriaren arabera. Oro har, hiri bakoitzean zenbat eta zentrokide gehiago egon, metro karratuaren zenbatekoa handitu egiten da. Halaber, kostuak garestitu egiten dira trastelekuak dauden eraikinak bideo-zaintzako sistemak edo sarbide pertsonaleko kodeak, alarma, igogailu eta arrapalen zuzeneko sarbidea, zamalanetarako eremuak eta abar baditu.\nTrastelekuen prezioak eskuragarriak diren arren, haien erosketak BEZaren tasa orokorraren arabera tributatzen du, hau da, %18ren arabera.\nSalgai dauden trastelekuek prezio merkeenak dituzte hiri hauetan:\nAlmeria: trastelekuen erosketa 500 eta 800 euro artekoa da metro karratuko.\nLeon: Trastelekuek 300 eta 500 euro bitarte balio dute metro karratuko.\nPalma: prezioak 500 eta 800 euro bitartekoak dira metro karratuko.\nCaceres: trastelekuen zenbatekoa 600 eta 800 euro bitartekoa da metro karratuko.\nIruña: Salmenta 700 eta 1.500 euro bitartekoa da metro karratuko.\nCiudad Real: 200 eta 1.200 euro artean balio dute metro karratuko. Hileko alokairua, berriz, 4 eta 6,5 euro bitartekoa da metro karratuko.\nValentzia: prezioak 500 eta 1.600 euro bitartekoak dira metro karratuko. Trastelekuen alokairua 2,5 eta 12,5 euro artekoa da metro koadro bakoitzeko, hilean.\nHiri batzuetan, salgai dauden trastelekuak garestiagoak dira:\nCoruña: trastelekuen prezioak 900 eta 1.650 euro bitartekoak dira metro karratuko.\nValladolid: 650 eta 2.000 euro artean balio dute metro karratuko.\nBartzelona: salmenta-zenbatekoak 930 eta 2.900 euro bitartekoak dira metro karratuko. Alokairua, berriz, 12,5 euro eta 17 euro bitartekoa da metro karratuko hilean.\nMadril: 1.500 eta 3.000 euro bitarte metro karratuko. Hileko alokairuaren prezioak 10,8 euro eta 19 euro artean daude metro karratuko.\nBilbo: trastelekuen zenbatekoa 950 eta 3.000 euro artekoa da metro karratuko.\nDonostia: salmenta-prezioak 2.000 eta 3.400 euro bitartekoak dira metro karratuko. Bien bitartean, hileko alokairua 6 eta 12 euro artekoa da metro karratuko.\nSevilla: trastelekuak 1.300 eta 2.300 euro artean saltzen dira metro karratuko. Bestalde, alokairuak 4,5 eta 20 euro bitarte balio du hileko metro koadro bakoitzeko.\nbabes-balioa erosketa inversión-eu salmenta trasteleku


`V´ erraldoia Bilbon Katalanen erabakitzeko eskubidearen alde - Uriola.eus\n`V´ erraldoia Bilbon Katalanen erabakitzeko eskubidearen alde\nuriola.eus 2014-09-10 10:17 Politika\n300 lagun inguru bildu ziren atzo arratsaldean Done Bikendi kalean, Kataluniako Diada egunari eta azaroaren 9an egingo den kontsultari babesa agertzeko. Denen artean `V´ formako Kataliniako bandera erraldoi bat irudikatu zuten.\nBiharko egunean, irailak 11, Diada eguna, Bartzelonan `V´ erraldoi bat irudikatuko dute kataluniarrek, azaroan egingo den kontsulta soberanista bultzatzeko. Aurreratu dutenez, "Ara és l'hora" goiburupean osatuko den 'V' formako mosaiko erraldoiak 400.000 atxikimendutik gora bildu ditu.\nAtzo, Bilbon ere, babesa agertu zieten bi hitzordu horiei. Arratsaldeko 18:30etan jendea Done Bikendi kalera hurbiltzen hasi zen. Dena ondo antolatu eta gero, bertan zeuden 300 lagun inguruk, `V´ erraldoi bat irudikatu zuten Kataluniako bandearen koloreekin apainduta. Independentziaren aldeko oihuak nagusitu ziren eta giro polita sortu zen.\nOndoren, 20:00etan, L'Assemblea Nacional Catalana-Euskal Herria taldea aurkeztuko zuten Kafe Antzokian 150 lagunen aurrean. Ekitaldian Jaume Marfanyk, Assemblea Nacional Catalanako (ANC) lehendakariordeak hartu zuen hitza eta jarrain, Gorka Knörr Borrasek solasaldi irekia zuzendu zuen.\nDiadan parte hartu nahi dutenentzat autobusak antolatu ditu Euskal Herritik Independentista Sareak. Autobusean lekua gordetzeko bi aukera daude; 943 561853 telefono zenbakira deituta edota info@independentistak.net helbidera mezua bidalita.\nBeste ekitaldi bat ere izango da Bilbon, irailaren 13an -larunbata- Plaza Barrian (18:00). Gure Esku Dago ekimenak ekitaldia antolatu du "Katalunia eta Eskoziako gertakari biren aurrean, gure mezua luzatzeko Euskal Herritik".\nBestalde, irailaren 18an, osteguna, Eskoziako erreferendumaren egunean, kalejira antolatu dute Deustun 19:00etan. Parte hartzaileei Eskoziako gonak edota banderak ateratzeko eta aurpegia margotzeko deia luzatu diete. Kalejira Müllerrenea, Bidegorri taberna, Oskarbi taberna, Oktober Fest taberna, Lekeitioko Balea taberna eta Bordatxo tabernetatik egingo da.\n[2014/09/09] Diada eta kontsulta kataluniarra babesteko `V´mosaikoa egingo da arratsaldean\n1 Eskolan erdara hautatzeko «eskubidea»\n2 Aritz Ipiña: “Dena ondo antolatuta eta ikertuta zegoen errepresio frankistatik inork ez ihes egiteko”\n3 Aitzol Saratxaga, zinemagilea: "Euskal zinema egiten ari gara eta hori oso handia da"\n4 Aitziber Bañuelos Ganuza: “Gero eta onartuagoa daukagu emakumeen kontrako biolentzia”\n5 "Zapalduon memoria astea" antolatu dute Alde Zaharreko eta Bilbo Zaharreko norbanako ezberdinek\n6 Memoria Viva dokumentala proiektatuko dute gaur Bira Kultur Gunean


Ordiziako martxari koreografia egin dio Jexux Mari Garatek — dantzan.eus\nHemen zaude: Hasiera › Hemeroteka › Ordiziako martxari koreografia egin dio Jexux Mari Garatek\nOrdiziako martxari koreografia egin dio Jexux Mari Garatek\nDantza maisu izandako Etxebarrieta zena bereziki oroitu nahi du egileak. Irungo udal bandaren kontzertuaren amaieran plazaratuko dute sei dantzarik, upel eta danborjoleekin batera\nDanborradako Ordiziako martxarentzat Jexux Mari Garate dantzariak sortutako koreografia estreinatuko dute gaur eguerdian, plaza Nagusian. Beasainen bizi den ordiziarrak herritarrei "zerbait zor" ziela dio. Dena dela, ikuskizuna iaz hil zen Faustino Etxebarrieta, Garateren dantza maisua, gogoan izanda osatu du.\nIrungo udal musika bandak 13.00etan eskainiko duen kontzertuaren amaieran izango da estreinaldia. Bandak eta danborradako hainbat upel eta danborjoleek lagunduta plazaratuko dute koreografia sei dantzariek: Xiker Hidalgo ordiziarra, Iñigo Oiarbide beasaindarra, Iñaki Agirre altsasuarra, Miren Saizar berastegiarra eta Eider Epelde eta Itziar Doiartzabal ibarratarrak izango dira oholtza gainean.\nGurrutxagak sortutako martxari dantza uztartzearen ideia ez da berria. "Azken zortzi urteotan zerbait egitekotan nenbilen eta, azkenean, Udalak animatuta egin dut aurrera. Iaz sortu nuen eta gaur estreinatuko da", argitu zuen atzo Garatek.\nKoreografiak hiru zati ditu. "Euskal dantzen pausoetan dago oinarrituta. Denetik dago, baina danborradak Frantziarekin duen zerikusia dela eta, Iparraldeko dantzak kontutan hartzea erabaki nuen", azaldu zuen egileak. Horrela, lehenengo bi zatietan Iparraldeko dantzak nagusituko dira eta Gipuzkoakoak hirugarrenean.\nOrdu askoan lanean aritu ondoren igoko dira dantzariak oholtza gainera, baina egindako lana ez dute behin bakarrik eskainiko, izan ere, urtero dantzatzeko asmoa dute, baina hilaren 24ean, danborradarekin batera. Gainera, hurrengo urtean haurren danborradarako ere, dantzari txikientzat koreografia egokitzea da Garateren nahia.\nBeraz, berri honekin ospatuko dute gaur ordiziarrek Santa Ana, zaindariaren eguna. Meza Nagusia 11.00etan hasiko da eta honen amaieran, elizan bertan, zaindariaren ereserkia entzun eta dantzatuko dute, duela hamar urte kasu honetan ere Garatek sortutako koreografiarekin.\nOrdiziako jaietako egun nagusia izango da gaurkoa. Atzo Santiago ospatu zuten eta bihar amaituko dira festak, santanazaleen, ezkondu eta koadrilen egunarekin.\nJexux Mari Garate, dantzari eta koreografoa.argazkia: a.i.


Udako keinuak . Noticias de Gipuzkoa\nPor Jokin Bildarratz - Lunes, 13 de Agosto de 2018 - Actualizado a las 06:02h.\nEguneroko lan erritmotik pixka bat aldentzeko izaten ditugun udako oporretarako publizitate iragarkietan, bai aldizkari zein telebista edota bidaia agentzietan, leku paregabeak, tenperatura egokietan gozatzen ari diren gorputz lirainak ikusten ditugu, paradisuzko paisaiak gerturatu nahi dizkigutelako, ametsak errealitate bihurtzen direla helarazi nahian. Horren eraginez, uda idiliko bateko kanta prestatzen saiatzen gara guztiok ilusio handiz: ongi informatzen gara, gidak erosten ditugu… eta hor sumatzen dugu lehen sentsazio arraroa, doinua ez datorrelako bat erritmoarekin.\nAipatutako bidaia liburu horien arabera dena da perfektua, ez dago arazorik inongo lurraldetan eta bakoitzaren ametsa asebete-tzeko adina eskaintza dago: atseden hartu, leku eta istorio harrigarriak ezagutu, kultura eta hizkuntza ezberdinez gozatu eta, ilunabar ikusgarriak ikusi ondoren, ederki lo egiteko aukera eskaintzen digute, amets gaiztorik gabe noski. Baina sarritan eskaintza horrek ez digu asetzen eta marratik haratago joateko joera dugu. Orduan, bertaratu aurretik, beste iturri ezberdin batzuetako ura edanez, gure opor lekuen historiaz edo herrialde bezala izan dituzten konfliktoez irakurtzen dugu, etorkizun iluna iragartzen dieten hodei beltzak antzemateko.\nIkasturte osoko ipuin beltzei jarraipena emanez, udako hego haizeak ere ez ditu bere orriak eramaterik lortu. Etorkinen gaiak negar malkoz busti ditu, berriz ere, kontakizunaren orrialdeak, Mediterraneoko urak gaziago bihurtuz. Paradoxikoa da askoren gozamen lekua dena, beste askoren sufrimendu eta heriotzarakoa izatea. Zuri beltzean eta beldurrezko musika artean errepikatu zaizkigu itsasoan hildakoen irudi horiek begi ninietan, euren etxeetatik urruti noraezean dabiltzan pertsonak, diruari pertsonaren bizitzari baino balio gehiago ematen dioten trafikatzaileen hatzaparretan harrapatutakoak…\nAurreko mende batzuetan bezala, arazo larria da XXI. mendean bizitzea tokatu zaiguna. Europar Batasunak inor izan nahi badu gaurko egunean, irteera bateratua aurkitu behar dio egoera honi. Estatu bakoi-tza bere politika eta bere arazo soila konpondu nahian dabil eta bere errealitatea azaltzen saiatzen da, kolektiboari lekurik eskaini gabe;Batasunak elkarkidetza du bere jatorriaren oinarri. Erantzunak irizpide horietatik joan beharra dauka. Espainiako Estatuaren barruan gauza bera gertatzen da. Erakunde ezberdinen arteko elkartasuna eta lan bateratua izan behar du oinarri;Aquarius ontziarekin Pedro Sanchezen Gobernu berriak egin zuen lehenengotariko “keinua” publikoki eskertu nion presidenteari Senatuko kontrol saioan egin nion lehen galderan, baina “keinuek” ez dute errealitatea asetzen eta mamiaz bete behar dira. Arazoa larria da eta beste politika ba-tzuk eskatzen ditu;beste alderdi politikoekin adostu beharrekoak.\nEz da gauza bera Gobernuan edo oposizioan egotea;zentzu horretan, gai benetan zaila Kataluniarena izango da. Sanchezen Gobernuaren etorkizuna horri lotuta joango da;orain arte “keinuak” izan dira nagusi, baina udazken honetan gai honi behar den bezala heldu beharko zaio irteera logiko bat eman ahal izateko. Gutxienez, eskertzekoa da distentsiorako Exekutibo berriak erakutsi duen asmoa, baina Kataluniako gizarteak zerbait gehiago eskatzen du;hauek diotena entzun egin behar da eta horretarako hitz egiten utzi behar zaie.\nHorretan, zeresan handia izango du Alderdi Popularraren jokabideak, oraintsu lider berria hautatzeko kongresua egin duen alderdiarenak. Gürtel sententzia, Pedro Sanchez Presidente egin duen zentsura mozioa eta Mariano Rajoyren dimisioaren ostean, Pablo Casado izango da kontserbadoreen presidentea aurrerantzean. Afera deserosoan murgilduta dago orain arte nirekin Europar Batasuneko Batzorde Mistoko kidea izan dena, bere ditxosozko masterra dela eta. Uda ostean, Auzitegi Gorenak erabakiko du erabaki beharrekoa, baina argi dagoena da erakutsi duen jokabidea ez datorrela bat nire barnean eta nire inguru hurbilean ditugun gazteek eta euren familiek dituztenekin. Master bat non 22 gaietatik 18 ez dituen ikasi behar izan, automatikoki gaindituta izan dituelako, ez da inolaz ere eredugarria bitartean beste gazte asko masterrak, graduondo ikasketak edo atzerrian kurtsoak egiteko esfortzua egiten duten bitartean, euren familien ahalegin ekonomikoa ahaztu gabe.\nUda honetan kontakizun beltz asko sumatu ditugu;zerrenda luzea da eta hurrengo egunetan azaltzen joango naiz;zalantzarik ez izan. “Kontatu beldurrezko ipuin bat!”, esaten zidaten umeek kanpinean lotara joan orduko. Noski, muga jarri behar zitzaion beldurrari, bestela gau luzea eta iluna egiten zi-tzaien, beraien irudimenetik sortutako pertsonaiak eta munstroak izaten zituztelako amets lagun. Hala ere, amesgaiztoetarako ez dago helduoi kontakizun beltzik belarrira kontatu beharrik udako ilunabar ederretan, nahikoa dugulako eguneroko gertakariei erreparatzea. Ez dakit Hobbes-en “Homo homini lupus” esaldia egia izango den ala ez, gizakia gizakiarentzat otsoa den ala ez, baina ez dago zalantzarik gizakion artean askotan krudelak garela eta elkartasun eta enpatia eza azaltzen dugula.\nUi! Beharbada, irakurle, esnatu egin zaitut udako oporraldietako siestako momentu goxo horretatik. Jarraitu ezazu amesten zure hurrengo irtenaldiarekin baina ez ahaztu irakurritako ipuin beltzetako kontakizunez, orri horien atzean sufrimendu hitzak daudelako. Ni ur gazietan murgiltzera noa ea itsasoko olatuek kontakizun ilun horiek argitzen dizkidaten. Uda on!


ETBri berreskuratzeko falta zaizkion serie/pelikulak - Page 4\n2013ko Martxoaren 23a, 20:31:06 #45\nBa bai. 80garren eta 90garren hamarkadetan, gu orain pairatzen hari garen politika neoliberal nazkagarriak aplikatu zituen Britania Handiko gobernuak (Margaret Tacher buru zutela), eta horren kritika sakona da film hau.\n2013ko Martxoaren 29a, 12:14:53 #46\nZerrendara aurten 20 eta 25 urte betetzen dituzten filmak gehitu ditut. Jurassic Park eta Deabruzko Panpina (Childs Play bezala ezagutua ingelesez). Bata 1993 an estreinatu zen ( eta urte pare bat geroago euskeraz bota zuten ETB1en). Bestea 1988 an, eta badakit euskeratua izan zela. Panpin putarekin izugarrizko trauma geratu zitzaidan txikitan, EITBek ia ordu oro filmaren euskarazko iragarkia botatzen zuelako telebistan...baita haurrentzako ordutegian ere xD.\n2013ko Uztailaren 19a, 19:36:22 #47\nAipamenaren egilea: pixput Noiz: 2012ko Urriaren 07a, 20:27:05\nZerrenda horretan Izarretako gerlariak (Space Battleship Yamato, edo Starblazers izenez ere ezagutua) falta zaizue marrazki bizidun serie bezela.\nTxikitako nire serie maitatuenetako bat. Oraindik baditut nik txikitan egindako marrazkiak Yamato uin canioia botazen.\nHau, Arturo Errege, Dr Slump, eta Dotakon botatzen ditut nik faltan. Edozer emango nuke hauek euskeraz edukitzeagatik.\nDotakon italieraz badago sarean, baina ez dut beste hizkuntzetan aurkitu...\nEz nuen gogoratzen seriearen izenburua. Eskerrik batzuek ni baina memoria hobea duzuenez\n2013ko Abuztuaren 05a, 15:52:36 #48\nOso ideia ona zerrenda hau osatzea (Olentzerori gutuna).\nIrudi errealeko telesailetan SPACE: ABOVE& BEYOND sartu behar da zerrendan. Ez dira atal asko, baina kalitate handiko telesaila izan zen, eta duela 8-10 urte emititu zuten.\n2013ko Urriaren 02a, 23:27:08 #49\nDragoi Bola ona izan zen eta ona da, askoren haurtzaroan eragina izan du baina ONE PIECE askoz hobea da inongo dudarik gabe!\n2013ko Urriaren 03a, 07:19:06 #50\nAipamenaren egilea: thortxu Noiz: 2013ko Urriaren 02a, 23:27:08\nHori esateagatik baneoa merezi duzu :goku:\n2014ko Otsailaren 06a, 23:28:36 #51\nEsan bezala asko gustatuko litzaidake Arturo Errege, Dr Slump, eta Dotakon berriro emotea baina bazegoen ere plaztilinaz egindako bi panpinen abenturak ibilteko bola egiten zirenak. ez badot txarto gogoratzen bata gorria zen eta bestea urdina eta ez zuten ia txintik esaten. Eta asko gogoratzen dudan beste bat mister hicup da jajajaja ze politak ziren nik uste hauetatik ez dute bat ere ez berreskuratu\n2014ko Uztailaren 30a, 00:04:09 #52\nNik Arale eta Dotakon nituen maite (bai eta idatzitako beste hainbat) baina nire amak gogoan dut nola SANDIBELI zuen erabateko gogoko.\n2015ko Apirilaren 05a, 01:04:32 #53\nEta James Bond gaztea??? Hori bai klasikoa ...


.xxx - Wikipedia, entziklopedia askea.\nHelduentzako dela frogatu behar da\n.xxx pornografiarekin zerikusia duten webguneak biltzeko onartutako goi mailako domeinu orokorra da. 2005eko ekainaren 1ean ICANNek .xxx beste domeinu bat izango zela iragarri zuen, baina 2006ko maiatzaren 10ean aurkakoa erabaki zuen. 2010eko ekainaren 25ean ICANNek goi mailako domeinu bezala onartu zuen.\n↑ '.xxx' domeinua onartu dute webgune pornografikoentzako. eitb (Noiz kontsultatua: 2010-06-26).[Betiko hautsitako esteka]\nOrriaren azken aldaketa: 18 ekaina 2022, 21:56.


APOYODRAVET SARIAK 2021\nJoan den abenduan, HIGA gure bederatzigarren ikuskizunaren estreinaldian, ApoyoDravet 2021 saria jaso genuen gizarteratze modalitatean, DraveTzari proiektuaren garapenagatik. Dravet sindromeak jotako dantzari baten istorioa kontatzen du proiektuak, musika eta dantza erakusketa eta ikuskizunen bidez kontatua.\nApoyoDravet erakundeak, Dravet Sindromean eta epilepsia erregogorrean ikerkuntza eta proiektu inklusiboen garapena sustatzera bideratuak, bi urtez behin banatzen ditu bere 2021eko sariak, eta epilepsia erregogorren aldaketan eta gaixoen eta senideen bizi-kalitatearen hobekuntzan paper aktiboa duten pertsonak eta erakundeak aintzatesten ditu.\nEdizio honetan, Antonio de Nebrija Unibertsitatearekin batera, saria jaso dugu, gaixoen ikerketa kognitiboan parte hartzeagatik eta gaixotasunen eragin soziala kuantifikatzea eta aldatzea ahalbidetuko duten azterlan sozialak garatzeagatik. ApoyoDravetek aipamen berezia egin dio Jon Andoni Duñabeitia unibertsitate horretako katedradunari, ikerketa-ildo horien koordinazioagatik eta kaltetuekiko eta senideekiko erakusten duen hurbiltasun eta maitasunagatik.\nSaria ApoyoDravet Elkarteko Zuzendari Eragilea den Luis Miguel Aras doktoreak eman zuen eta DraveTzari proiektuaren arduraduna den Gurutze Telleriak jaso zuen.


Aldaketarik gabeko aldaketa | Politika | Berria\nFelipe VI.aren izendapena. Ekitaldia\nIñigo Urkulluk eta Yolanda Barcinak parte hartu dute ekitaldian\nLetizia erregina eta Felipe erregea, errege jauregira iristen, koroatze ekitaldia amaitu eta gero. JUAN CARLOS HIDALGO / EFE\n2014ko ekainak 20 - Gasteiz\nEspainiako koroan egin da aldaketa. Felipe Borboikoak hartu du Espainiako tronua, bere aita Juan Carlos I.ak abdikazioa eman ondotik. 39 urtez Espainiako estatuburu izandakoak semeari eman dio lekukoa. Aginte makila eskuz aldatu dute. Horrenbestez, Felipe VI.a izango da, hemendik aurrera, Espainiako erregea. «Egonkortasuna» ziurtatzeko mandatu argia utzi zion aitak abdikatu zuenean, eta hala egingo duela hitzeman du semeak tronuratze ekitaldian. Espainiaren «batasunaren» alde lan egingo duela agindu du Felipek: «Fedea dut Espainiaren batasunean».\nJuan Carlos I.ak abdikatu eta hemezortzi egunera izendatu dute Espainiako Gorte Nagusiek Felipe Borboikoa Espainiako errege. Orain arte Espainiako estatuburu izandakoak asteazkenean sinatu zuen abdikazio legea, eta haren semeak biharamunean egin du karguaren zina.\nEspainiako errege berriaren koroatze ekitaldia protokolo hertsiarekin egin dute, sinbolismoz beteriko ekitaldi solemne batean. Azken milimetroraino zaindutako protokoloari jarraitu diote, inprobisaziorako tarte txikia utzita. Neurtua izan baita, oso, goizetik eguerdira bitartera luzatu den tronuratzea. Eta segurtasun neurriak zorrotzak izan dira Madrilen egun osoz. Poliziaz eta guardia zibilez josita egon da hiriburua, eta protesta oro debekatu dituzte. Bandera errepublikanoak erakustea ere galarazi dute, nahiz eta herenegun Espainiako Poliziak gezurtatu egin zuen debeku hori zegoela. Besterik pentsarazten du, ordea, Puerta del Solen errepublikaren alde deitutako elkarretaratzea debekatzeak, hiru lagun atxilotzeak eta beste 41 pertsona identifikatzeak. Hala ere, berrehun lagun inguru bildu dira errepublikaren aldeko manifestazio batean.\nKalean, berriz, ez da jendetza bildu monarkiari gorazarre egiteko. Erdiguneko hainbat kale erdi hutsik ikusi dira, Espainiako errege-erreginen autoa igarotzen ari zenean. Orienteko plaza ezaguna, adibidez, ez da osorik bete.\nLehen orduan hasi da koroatzea, Zarzuelako jauregian. Armada nagusiaren kapitainari dagokion zeta gorrizko gerrikoa aitaren eskutik jasota abiatu du Felipek bere mandatua. Lurreko armadaren uniformez jantzita eta gerrikoa jarrita, aita besarkatu du, eta, ondoren, ondoan zituen Letizia Ortiz emaztea, Leonor eta Sofia alabak, Sofia ama, Elena arreba eta Felipe Juan Froilan iloba.\nErrege-erregina berriek eta haien familiak Zarzuelatik Diputatuen Kongresurako bidea hartu dute, kotxe ofizialean, han izan baita karguaren zina. Felipe VI.ak zain izan ditu Mariano Rajoy Espainiako gobernuburua eta estatuko agintari nagusiak. Erkidegoetako presidente guztiak ere han egon dira: Iñigo Urkullu Jaurlaritzako lehendakaria eta Yolanda Barcina Nafarroako presidentea, tartean. Urkulluk, baina, ez du parte hartu kongresutik kanpo antolatutako ekitaldietan.\nEAJko eta CIUko diputatuek ere ikusi dute koroatzea, baina uko egin diote Felipe VI.aren hitzaldia txalotzeari —soilik CIUko diputatu Josep Antoni Duran i Lleidak txalotu du—. Kongresuan ez dira egon, ordea, Amaiurreko eta Geroa Baiko ordezkariak. ERC, BNG, Izquierda Plural eta Compromiseko diputatuek ere ez dute parte hartu ekitaldian, monarkiari buruzko erreferenduma aldarrikatzeko protesta gisa. Ez dira ekitaldian izan, halaber, Juan Carlos Borboikoa eta ezta haren alaba Cristina Borboikoa ere. Nazioarteko buruzagiek ere ez dute parte hartu.\nEspainiako Konstituzioaren zina egin ostean, lehen hitzaldia eman du Felipe VI.ak Gorteetan, Espainiako errege gisa. «Errege konstituzional baten erregealdia» hasi dela nabarmendu eta estatuburu «leiala» izango dela hitzeman du, «entzuteko, ulertzeko, ohartarazteko, aholkuak emateko eta interes orokorrak defendatzeko» prest egongo dena.\n«Monarkia eraberritua garai berri batentzat». Mezu hori azpimarratu nahi izan du hitzaldian, baina, monarkia zertan eraberrituko den azaltzean, zertzelada gutxi eman ditu. Estatuaren egitura ez dela aldatuko, ordea, argi utzi du. Izan ere, Espainiaren «batasuna» aldarrikatu du errege berriak, eta esan Espainia sentitzeko modu eta molde guztiek dutela lekua han. Esan du Espainiaren batasunak ez duela zertan «uniformetasuna» izan: «Espainia batu eta plural horretan, espainiarren arteko berdintasuna eta herrien arteko elkartasuna oinarri duen Espainia horretan, denok dugu lekua; sentimendu eta sentsibilitate guztiek dute lekua, espainiar sentitzeko modu ezberdinek dute lekua». Eta Euskal Herriko eta Kataluniako auziak aipatu ez baditu ere, haiei buruz aritu da: adierazi du sentimenduek ez dituztela zertan «banaketak, liskarrak edo bazterketak» eragin, «are gutxiago Europa eraikitzen ari garen honetan».\n«Aniztasunaren» ideia ere ahotan izan du, batez ere hizkuntzak aipatu dituenean. Haren esanetan, «gaztelaniarekin batera, Espainiako gainerako hizkuntzek ondare komun bat» osatzen dute, eta horiei «errespetu eta babes berezia zor zaie». Eta gogoan izan ditu Gabriel Aresti idazle euskalduna, Salvador Espriu katalana, Alfonso Daniel Rodriguez Castelao galiziarra eta Antonio Machado sevillarra.\nETAren biktimak gogoan izan ondotik, familia barruko ustezko ustelkeriaren mamuak uxatzeko ahalegina egin du. Izan ere, azpimarratu du monarkia parlamentarioak jokabide «zintzo eta gardena» erakutsi behar duela. Konstituzioak ematen dizkion funtzioak «zintzo» beteko dituela ere hitzeman du, hori izango delako monarkia herritarrengandik gertu egoteko modua eta haien errespetua eta konfiantza lortzeko bidea. «Harro nago Espainiaz, eta espainiarrek ere nirekin harro egotea nahi dut».\nGaztelaniaz, euskaraz, katalanez eta galizieraz eskerrak emanez amaitu du hitzaldia. Estatuan koofizialak diren hizkuntzetan esandako hitz bakarrak izan dira horiek. Kongresua lepo betetzen zutenen txalo zaparrada beroa jaso du ondoren —baita hitz egiten ari zenean ere—. EAJko eta CIUko diputatuen moduan, Urkullu lehendakariak eta Artur Mas Generalitateko presidenteak ez dute txalotu Espainiako erregearen hitzaldia, eta biek ala biek keinu zurrunarekin ikusi dute ekitaldia, gonbidatuen palkotik. Espainiako hainbat komunikabidek horren berri eman dute, eta lehendakaritzak polemika saihestu nahi izan du gero. Jakinarazi dutenez, Urkulluk «hainbat aldiz» txalotu du erregearen hitzaldia: Felipe VI.ak gurasoez hitz egin duenean, biktimak aipatu dituenean eta hitzaldia amaitu duenean, «labur» bada ere. Gainera, azaldu dutenez, errege-erreginek gonbidatu guztiak banan-banan agurtu dituztenean, Felipe VI.a «agurtu eta zoriondu» du, eta berekin elkartzeko nahia agertu dio.\n«Euskal Herria badoa»\nEuskal Herrira ere iritsi da Felipe VI.aren koroatzearen oihartzuna, eta alderdiek argi utzi dute, atzera, monarkiari buruz duten iritzia. EH Bilduko eledun Hasier Arraizek salatu du ez dela «ezer aldatu» monarkian, eta «euskal errepublika» aldarrikatu du. Haren ustez, «askatzen» hasi da Francok «lotuta» utzi zuen estatu eredua, Katalunia eta Euskal Herria «badoazelako».\nEAEko PPko presidente Arantza Quirogak, bestalde, adierazi du Espainiako erregearen azken hitzak euskaraz izateak erakusten duela Espainiaren ikuspuntu «plurala» duela, eta ziur da errege berriak «egoerak eskatzen duen bezala» jokatuko duela.\nMadrildik mintzatu da EAJ, Aitor Esteban diputatuaren ahotik. Jeltzaleei ez zaie gustatu Felipe VI.aren hitzaldia, haren esanetan: «Etsigarria izan da, betikoa izan da. Ez du keinurik egin, ez ditu nazionalitateak aipatu, ez du ezer esan Kataluniari buruz, baina hirutan esan du Espainia nazio handia dela».\nProtestak izan dira Gasteiz eta Iruñeko legebiltzarretan\nMasek kritikatu du ez duela nazio aniztasuna aipatu\nETAren biktimak hartuko ditu bihar Felipe VI.ak


Javier Martín, Donostialdeko ESIko Ahoko eta Aurpegi-masailetako Kirurgia Zerbitzuko burua: «Ahoko eta aurpegi-masailetako kirurgia espezialitate mediko bat da, eta horren xedea da aurpegi-egitura osoko sortzetiko eta hartutako gaixotasunen azterketa, prebentzioa, diagnostikoa, tratamendua eta errehabilitazioa egitea» – info.Donostialdea\negilea Donostialdea ESI · Published 2021, ekaina 23 · Updated 2021, ekaina 23\nAurpegi-masailetako kirurgiaren espezialitatea aurpegi-egitura osoan agertzen diren arazo guztiez arduratzen da. Askotariko prozedurak eta jardun-eremuak biltzen ditu; espezialistak, horrenbestez, laguntza-prestakuntza osoa eta askotarikoa eduki behar du ezinbestean. Donostialdeko ESIko Aurpegi-masailetako Kirurgia Zerbitzuak horri lotutako zerbitzu-zorro handi bat eskaintzen du; BAME espezialisten prestakuntza gehitu berri da, gainera. Javier Martín, Donostialdeko ESIko Ahoko eta Aurpegi-masailetako Kirurgia Zerbitzuko buruak azaldu digu espezialitate horren nondik norakoak.\nTumoreak listu-guruinetan ere ager daitezke, nolakoa da tratamendua horrelakoetan?\nListu-guruinen tumoreak, gehienetan, guruin nagusietatik datoz (hauek dira: parotida, masailezurpekoa eta mihipekoa), eta % 80 parotidan egon ohi dira.\nHorietatik % 80, halaber, tumore onberak dira.\nAgindutako tratamendua kirurgikoa da, batez ere.\nParotidako tumoreen tratamendua berezia eta zaila da aurpegi-nerbioa guruinaren barrutik igarotzen delako; kirurgia horretan, funtsezko alderdi bat da, halaber, nerbioa kontserbatzea, betiere tumoreak eraginda ez badago.\nNerbioa kaltetuta dagoenean, askotariko berreraikitze-teknikak erabiltzen ditugu aurpegi-paralisia tratatzeko.\nZer teknika erabiltzen dituzue aurpegiko traumatismoak berreraikitzeko?\nKasu gehienetan, aurpegiko hausturen kirurgia-tratamenduan, hausturaren erredukzio irekia egiten da lehenik, eta, gero, osteosintesi bidez egonkortzen da, titaniozko miniplakak erabiliz.\nHoriek sartzeko, ebakiak egiten dira aho barnean, bai eta, zenbaitetan, buruko larruazalean ere; horiek gero ez dira agerian gelditzen. Eskuarki, aurpegian ez dugu kanpoaldeko ebakirik egiten.\nEnergia handiko traumatismoak badaude, baita aurpegi-ehunen abultsioak ere, gorputzaren askotariko aldeetako zintzilikario baskularizatu mikrokirurgikoen bidez berreraiki beharra dago. Hezurra berreraiki behar izanez gero, peronea, gandor iliakoa edo eskapula erabili ohi dira.\nHezurra eta estaltzen duen larruazala atera, baita hori irrigatzen duten odol-hodiak ere, eta akatsaren aldean transplantatzen dira, hodi horiek lepoko hodiei anastomosatu ondoren.\nGaixotasun periodontala aski maiz gertatzen da, eta, gainera, beste gaixotasun batzuen konplikazioa da (diabetesena, adibidez). Zer egin behar dugu prebenitzeko?\nGaixotasun periodontala da hortzak galtzeko kausa nagusia.\nEhun periodontalen infekzio kroniko iraunkorra dakar, eta urrutiko infekzioak eragin ditzake horrek.\nDeuseztatu ezean, hortzei eusten dieten egiturak galtzen dira (oia eta hezurra).\nImmunoeskasia-egoerek eta sistema immunea arriskuan jartzen duten tratamenduek edo gaixotasunek baliteke hura larriagotzea.\nAho-garbiketa egokian datza haren prebentzioa.\nDentistaren esku dago haren tratamendua. Tratamendu horren barruan, garbiketa mekaniko egokia egiten da kuretajeak eta kirurgia periodontala erabiliz (zintzilikarioak eta mentuak barne), eta zenbaitetan antibiotikoak ematen ditugu, hura berriz larriagotuz gero.\nAdituek ohartarazi dute nahasmendu tenporomandibularrak ugaritzen ari direla bizitzen ari garen egoerarekin lotutako estresaren eta antsietatearen ondorioz. Nabari al duzue paziente gehiago joaten direla kontsultara arazo horiek direla eta? Nola tratatzen dituzue?\nArazo horiek etengabe gehitu dira azken urteotan.\nBi mekanismo fisiopatologikok eragiten dituzte nahasmendu horiek, eta uztartuta ageri dira maiz.\nMekanismo horietan lehena murtxikatze-muskuluen alterazioa da. Askotariko kausak (antsietatea eta estresa, besteak beste) bruxismoa eta hortzak estutzea eragiten dute, eta muskulu horien kontraktura gertatzen da horien ondorioz; horrek min hedatsua eragiten du, zeina barailan, lokian eta lepoko goiko aldean zabaldu ahal den.\nBeste mekanismoa giltzadura tenporomandibularraren alterazioa da. Honako sintoma hauek eragiten dituzte: giltzadurako mina, ahoa irekitzeko zailtasuna eta giltzadura-hotsak.\nMuskuluaren kontrakturak eragindako sintomen tratamendua honako honetan datza; hura larriagotzen duten jarduerari buruzko heziketa eta aholkuak (txikleak ez jatea, azazkalak ez ausikitzea, dieta gogorra saihestea…), higadura oklusaleko ferulak erabiltzea (muskuluaren kontraktura saihesten laguntzen dute), eta neurri fisikoak, fisioterapia, etab.\nGiltzadura-alterazioen tratamenduak kirurgia-teknika artroskopikoak erabiltzea dakar. Gure zerbitzuan duela 3 urtetik ari gara teknika horiek aplikatzen; hori egiten duen Osakidetzako zerbitzu bakarra da. Lopez Vaquero eta Apellaniz doktoreak dira teknika horien mediku arduradun bakarrak.\nZer ekarpen egiten dio 3D teknologiak zuen espezialitateari?\nIraultza txiki bat ekarri du gure espezialitatera.\nAlderdi bat baino gehiago ditu.\nBatetik, oso baliagarria da kirurgia onkologikoak eragindako akatsak, traumatismoak eta aurpegiko deformazioak nola tratatu planifikatzeko.\nTeknologia horrek irudi-proben bidez (OTA, EMN) lortutako informazioa hartzen du, DICOM artxiboen bidez, bai eta aho barneko egituren laser bidezko erreprodukzio digitala ere; hala bada, bi horiek bat egiten dute paziente birtual bat lortzeko, eta azken horren gainean egiten dira proposatutako tratamenduak eta berreraikitze egokiak.\nHori horrela, kasu onkologikoetan software-programa bereziak erabiltzen ditugu barailako tumorea –adibide bat ematearren– erauztea eta hura pazientearen peronearen segmentu baten bidez berreraikitzea planifikatzeko. Horri esker, berreraikitze horren askotariko alderdiak ezagutu ahal ditugu (hezur-segmentuetako ebaki zehatzak nola egin zehaztasunez egokitu daitezen; zintzilikarioaren pedikuluaren luzera egokia den jakitea; zatien angulatzea…).\nDeformazioei dagokienez, egoera zehaztasun handienez zer mugimendu motak zuzentzen duen saiatzen dugu, eta gidak eta ferulak prestatzen ditugu interbentzioan kirurgialaria zehatz bideratzeko.\nHorrez gain, berreraikitze-protesi eta -plana indibidualizatuak egin ditzakegu CAD-CAM teknologiaren bidez; emaitzak erraztu eta hobetzen dituzte horiek.\nAho-osasunari buruzko zer aholku emango zeniguke?\nAholku errazak dira, eta guztiok dakizkigu. Aho-higienea etenik gabe egin behar dugu. Ohitura kaltegarriak saihestu behar ditugu (tabakoa, alkohola), lotura zuzena baitute ahoko minbiziaren sorrerarekin. Aldian behin joatea dentistarenera, azterketa egitera.\nAho-barrunbean ultzerarik edukiz gero, eta 2 asteren buruan ez bada sendatzen, dentista edo medikuarengana joatea.\nZein dira, zure iritziz, aurrerapenik garrantzitsuenak aurpegi-masailetako kirurgiaren, ortodontziaren eta, oro har, aho-hortzen osasunaren zaintzan?\nAurreko galderetan aipatu ditugu dagoeneko haietako batzuk.\nAdierazi ditugu jada plangintzaren eta berreraikitzearen arloko aurrerapenak.\nBeste berrikuntza batzuk bidean gelditzen dira, ordea, nahi genuen efikazia ez baitute frogatu.\nZerbitzuko mediku guztiok engaiaturik gaude espezialitatearen aurrerapenarekin, eta pazienteek ahalik eta arretarik onena jasotzeko konpromisoa dugu, orobat. Lehendik aipatutakoez gain, Esnal, Rad, Vicuña eta Azkona doktoreen eskarmentua eta lana ere badugu. Herritarrei ahalik eta kalitate handieneko laguntza eskaintzen saiatzen gara horiei guztiei esker.\nNext story 2021eko maiatzeko aldi baterako kontratazio-txostena\nPrevious story Biodonostiak 4.075€ jaso ditu Esklerosi Anizkoitza ikertzeko “Gipuzkoa Herriz Herri” ekimenaren bidez


Pasabanek bobinatzeko makina bat fabrikatu du Emreserrentzat - SPRI\nPasabanek bobinatzeko makina bat fabrikatu du Emreserrentzat\nEkipamenduak kartoizko paketegintzan espezializatuta dagoen enpresaren ekoizpen-gaitasunak areagotzen lagunduko du\nMakinak 2.600 milimetroko zabalera du\nPapera manipulatzeko industriarako makineria ekoizten duen Pasaban fabrikatzaile gipuzkoarrak BM-2600 modeloko bonbinatzeko makina bat hornitu dio Emreser izeneko bezeroari. Murtziako enpresa hau kartoizko kutxatila, erakustokia, ontzi eta bestelako soluzioen fabrikazioan espezializatuta dago.\nBerrikitan instalazioak handitu dituen konpainia murtziarrak bobinatzeko makina handi bat behar zuen produktuak prozesatzeko. Makinak 2.600 milimetroko zabalera du 250 eta 500 g/m2 bitarteko kartoiekin lan egiteko, eta diametro handi-handiko (2.100 mm/1.800 mm) sarrerako nahiz irteerako bobinak 1.500 metro minutuko abiaduran ere maneiatzeko egokituta dago.\nGainera, soluzio hau labanak automatikoki kokatzeko sistema batez hornituta dago eta IK4-Tekniker euskal zentro teknologikoaren lankidetzaz garatutako kontrol arloko hobekuntzak bildu ditu.\nEskari honen bitartez, Emreserrek bere lantegiaren produktibitatea areagotu eta entrega-epeak laburtu nahi ditu.


Bisita gidatua Aramaioko Amillenarekin - ERREZ\nAmillena Aramaioko turismo elkarteak antolatuta, txango txiki baten bitartez gure herriko paisaia eta natura interpretatu genuen irteera honetan. Salaberri agestoixe zeharkatuz Azkoaga eta Barajauen auzoak bixitatu genituen, Bentamotzetik behera Ibarrara itzuliz.\nHarizti motz zaharrean animali ugariren aztarnak ikusi eta interpretatu genituen, baina batez ere gure herriaren historia hurbilean gure basoen eraldaketa nola eman den ikusi ahal izan genuen. Baso zaharretatik soroetara; soroetaik, landetara; landetatik pinuetara, eta orain?\nUdazkenean hostoak erantzi ondoren, Bentamotz inguruan liztor beltzaren kabi bat ere ikusi ahal izan genuen. Vespa velutina nigritorax da espezie inbaditzaile honen izen zientifikoa. Errezko kideok ondo ezagutzen dugu espezie hau eta bere kontrolerako erabiltzen diren tranpen eta bere fenologiaren inguruko ikerketak garatu izan ditugu.


III. BERDINTASUN PLANA – LabCaf\nHome/berdintasuna/III. BERDINTASUN PLANA\nIa bi urteko atzerapenarekin, berdintasun-plan berri bat onartzekotan gaude. Autokritika eginez, aitortu behar dugu hainbat arrazoik atzerarazi dutela aipatu plana onartzea: Berdintasun Batzordeko kideen artean izandako aldaketek (bai ordezkarion aldetik, bai enpresaren aldetik), enpresak zirriborro bat prestatzen izan duen atzerapenak, alde sozialetik eman zaion jarraipen eskasa, eta abar.\nAtzerapenaz haratago, eta planaren iraunaldia 2015etik 2017ra bitartekoa bada ere, LABk oso balorazio positiboa egiten du. 2016ko ekainerako LABeko kideok hasierako zirriborroari egin genizkion ekarpenak aurreratu genituen, eta ekarpen horiek guztiak onartuak eta aipatu planean jasoak izan direla esan dezakegu.\nPlanak berdintasunaren arloko prestakuntza jasotzen du, bai Berdintasun Batzordea osatzen duten kideentzat, Giza Baliabideetako departamentukoentzat, arduradunentzat eta bereziki langile guztientzat. Gehiago sakondu beharreko arloa dugu hori.\nZentzu horretan, 2017-2018 aldirako prestakuntza-planean hainbat ikastaro jaso dira aipatu hiru kolektibo horientzat. Halaber, langileei dagokienez, prestakuntza hori jasotzeko modua aztertzea adostu da.\nBereziki azpimarratzen da laneko arropa emakumearen fisionomiara egokitu beharra, eta halaxe azpimarratu dugu enpresa lantzen ari den laneko arropari dagokionez egindako ekarpenetan.\nLantokietan diskriminazioaren eta jazarpen homofoboaren aurkako protokoloa lantzeko proposamena jaso da. Protokolo horrek dagoeneko sexu-jazarpenerako edo sexu arrazoiengatiko jazarpenerako dagoen protokoloa osatuko luke.\nBerez emakumeen presentzia ekoizpeneko lanpostuetan urri da; horregatik, LAB azkenaldi honetan kezkaturik dago ikusirik lanpostu horietan ematen ari den desfeminizazioa.\nAzkenaldi honetan, hainbat emakume pasa dira zeharkako lanpostuetara edo enplegatuen kolektibora; batzuetan, halaxe eskatu zutelako, eta besteetan, enpresak berak proposatu dielako. Hortaz, eta kontuan hartuta langileak aukeratzeko prozesu batean murgilduta gaudela, Zuzendaritza bultzatu nahi dugu ahal denik eta emakume gehien kontrata ditzan hutsik gertu diren lanpostu horiek betetzeko, eta paritatearen bide hori egiten jarrai dezan, baita ekoizpeneko lanpostuetan ere.\nNeurri horretan laguntzeko, eskualdeko ikastetxeekin elkarlana burutzea proposatu genuen, eta halaxe jaso genuen planean, emakumeak ekoizpenarekin lotura duten ikasketak egin ditzaten sustatzeko.


2012-2013ko aldirako Herri Administrazioarekin, Zuzenbide Publikoarekin edo Administrazio Zientziarekin zerikusia duten gai batzuei buruzko ikerketa sustatzeko diru-laguntzak\n2012-2013ko aldirako Herri-Administrazioarekin, Zuzenbide Publikoarekin edo Administrazio Zientziarekin zerikusia duten gai batzuei buruzko ikerketa sustatzeko diru-laguntzak\n2012ko maiatzaren 11ko EBAZPENA (BOPV Zk. 107/2012)Herri Arduralaritzaren Euskal Erakundeko zuzendariarena, 2012-2013ko aldirako Herri-Administrazioarekin, Zuzenbide Publikoarekin edo Administrazio Zientziarekin zerikusia duten gai batzuei buruzko ikerketa sustatzearren hiru diru-laguntza emateko merezimendu-lehiaketarako deialdia egiten duena.\n2012-2013ko aldirako Herri-Administrazioarekin, Zuzenbide Publikoarekin edo Administrazio Zientziarekin zerikusia duten gai batzuei buruzko diru-laguntzak\nOnuradunen betebeharrak hemen kontsultatu 2012-2013ko aldirako Herri-Administrazioarekin, Zuzenbide Publikoarekin edo Administrazio Zientziarekin zerikusia duten gai batzuei buruzko diru-laguntzak\nb) Administrazio-auzotartasuna Euskal Autonomia Erkidegoan izatea 2011ko urtarrilaren 1az geroztik edo lehenagotik.\nDiru-laguntza bakoitza bost mila (5.000) eurokoa da, bi zatitan ordainduta.\nLaguntza onartzearekin batera, lehenengo ordainketaren izapidetzeari, mila eta bostehun (1.500) eurokoa, hasiera emango zaio, ikerlana aurrera eraman ahal izateko.\nBigarren ordainketaren kopurua gehienez jota, hiru mila eta bostehun (3.500) eurokoa izango da. Bigarren ordainketaren kopuruaren zenbatekoa kalkulatzeko, kontuan hartuko da ikerlan monografia horiek jasotako kalifikazioa hautaketa-batzordeak eginiko analisian.\nd) 2011ko urtarrilaren 1az geroztik edo lehenagotik Euskal Autonomia Erkidegoko edozein udalerritako administrazio-auzotartasuna adierazten duen errolda-egiaztagiria.


Auzo-Taxi programa - Azpeitiko Udala\nAzken urteetan gizartearen etengabeko eraldaketaren ondorioz, higikortasunak jasan duen aldaketa nabaria dela-eta, denon artean parte hartze prozesuaren bidez, Azpeitiko Udalak ikusi du landa-eremu edo landa-auzoetako bizilagunek herrigunera etortzeko zailtasunak dituztela ez dagoelako garraio zerbitzurik edo dagoen kasuetan maiztasun gutxi dutelako. Hori horrela eta herritarren eskaerak aztertuta, Azpeitiko udalaran helburua da, auzo-taxi programaren bidez Azpeitiko herrigunea eta landa-auzoetako eremuak lotzea eta horrela, irisgarritasuna hobetzea.\nSistema horren helburua da hirigunera etortzeko erraztasunak ez dituzten eta autobus garraio zerbitzua erabili ezin duten herritarrak aukera izatea modu jasangarri eta egoki batean herrigunera gerturatzeko. Horretarako, Azpeitiko udalak hainbat modu aztertu ditu eta bere baliabideak zein diren ikusita eta jendearen beharrak ondoen nola asebeteko diren aztertuta ikusi du egokiena auzo-taxi programa dela. Horrela erabiltzaileek, ordutegi malgu baten barruan eta beti ere aurrez egindako eskaera bidez, mugikortasuna izateko aukera zabala izango dute.\nBehin erabaki hori hartuta, Azpeitiko Udalak herriko taxistekin hainbat bilera egin ditu; horrela, heuren ekarpenak entzun eta sistemak ahalik eta funtzionamendu egokiena izatea izan du helburu. Herriko taxista guztiei eman zaie aukera sistema honetan atxikitzeko eta horrela zerbitzua eskaintzeko aukera izateko, beti ere, Azpeitiko herriko taxi lizentzia baimena izanda.\nTaxistekin zerbitzu hau aurrera eramateko 2020ko irailaren 14an hitzarmen bat sinatu da eta bertan jaso dira zerbitzu hori emateko xehetasun guztiak.\nZerbitzu honen onuradunak izateko beharrezkoa da ondoren aipatuko diren auzo eremuetan erroldatuta egotea: Aratz Erreka, Eizagirre, Elosiaga, Izarraitz, Loiola Diseminatua, Nuarbe, Matxinbenta, Odria, Oñatz, Oñazbidea, Urrestilla ( Baserriak eta kalea ).\nAzaldutako guztiagatik, eta honako araudiekin bat: Dirulaguntzei buruzko azaroaren 17ko 38/2003 Lege Orokorra; 887/2006 Errege Dekretua, uztailaren 21ekoa, diru laguntzei buruzko azaroaren 17ko 38/2003 Lege Orokorraren Erregelamendua onartzen duena; eta TAOL kontuan izanik Alkatetzak 2020ko irailaren 14an emandako Dekreturen bidez ebaztu du:\nLEHENA.- Auzo-taxi programaren oinarri arautzaile bereziak eta deialdia onartzea.\nBIGARRENA: Baimentzea 10.000,00 euroko gastua deialdiari aurre egiteko, aurrekontuko 1.1300.480.414.00.01 landaguneko garraio zerbitzua.\nHIRUGARRENA: 2020-2022 epealdiko Dirulaguntzen Plan Estrategikoan sartzea, Auzo-taxi programaren dirulaguntzak.\nAzpeitia, 2020ko irailaren 14a.- Nagore Alkorta Elorza Azpeitiko Alkatea\nOinarriak eta deialdia GAO


Mercadonako Lambrusco Beltza - Mercadona\nMercadonak Lambrusco Beltzaren errezeta berritu du, biziagoa eta orekatuagoa izan dadin\nKonpainiak edari horren zaporea indartu du, eta ukitu freskoa eta fruta-zaporekoa eman dio.\nContri Totaler Hornitzaileak ekoizten du, Italiako instalazioetan.\nMercadona supermerkatu fisikoen eta onlineko salmentako konpainiak bere Lambrusco Beltzaren kalitatea hobetu du, biziagoa eta orekatuagoa izan dadin. Konpainiak edari horren zaporea indartu du, eta ukitu freskoa eta fruta-zaporekoa eman dio.\nMercadonaren Lambrusco Beltza ekainaren amaieraz geroztik dago salgai konpainiak Espainian eta Portugalen dituen dendetan (1.600 baino gehiago). Contri Totaler Hornitzaileak ekoizten du, Italiako instalazioetan.\nMercadonak 1993an jarri zuen martxan SPB (Beti Prezio Baxuak) estrategia, ikusirik ezen gehien saltzen ziren produktuak Erabateko Kalitatea prezio onenean zuten produktuak zirela, beti ordena horretan, eta ez prezioa behin eta berriz aldatzen zutenak. Urte hauetan guztietan, enpresak kalitatearen aldeko apustua egin du etengabe. Hori da kateko sail guztiek egunero izaten duten erronka nagusietako bat, eta hori bultzatzea aukera argia da “Nagusi”ari (bezeroari) produktu bereizgarriak eskaintzen jarraitzeko, banan-banan.